text:
حيدربابا
حيدربابا ، كندين گوْنى باتاندا
اوشاقلارون شامين ئييوب ، ياتاندا
آى بولوتدان چيخوب ، قاش-گؤز آتاندا
بيزدن ده بير سن اوْنلارا قصّه ده
قصّه ميزده چوخلى غم و غصّه ده
قارى ننه گئجه ناغيل دييَنده
كوْلك قالخيب ، قاپ-باجانى دؤيَنده
قورد گئچينين شنگوْلوْسون يينده
من قاييديب ، بيرده اوشاق اوْلئيديم
بير گوْل آچيب ، اوْندان سوْرا سوْلئيديم
عمّه جانين بال بلله سين ييه رديم
سوْننان دوروب ، اوْس دوْنومى گييه رديم
باخچالاردا تيرينگَنى دييه رديم
آى اؤزومى اوْ ازديرن گوْنلريم !
آغاج مينيپ ، آت گزديرن گوْنلريم !


c: text/html

text:
یامان گیلئلی دیر مندن گؤزلرین ...
هردن سوزه – سوزه سوزولوب آخار
هردن سلطان کیمی دانیب باخار
گاهدان اوره ییمی یاندیریب یاخار
یامان گیلئلی دیر مندن گؤزلرین
بعضاً آغلار ، بعضاً گولر اوزومه
دوداغیمدا فیکیر وئرمز سؤزومه
اوخ کیمی سانجیلار بیردن گؤزومه
یامان گیلئلی دیر مندن گؤزلرین
بیر آز اوتانجاق دیر بیر آز دا شیطان
دیلین بالدان شیرین دوداغین خندان
ییخیب بخت ائویمی ، ائدیبسن ویران
یامان گیلئلی دیر مندن گؤزلرین
یئنه گؤزلریوه دولدورما یاشی
قاپساما کیپریکین ، چاتدیرما قاشی
اینان کی گؤز یاشین اریدر داشی
یامان گیلئلی دیر مندن گؤزلرین
(بابک قوجازاده)

robotstxt: allowed

filter: keep


text:
رومان
اؤلوم حؤکمو
آذربایجان رومانی
ائلچین
3
گلهجهیه دوغرو
او بالاجا حیهیتین یوخاری باشیندا، آیاقیولونون یانیندا آلتی داشلا هؤرولموش بیر کرانت وار ایدی و طلبه مراد ایلدیریملی ایندی همین کرانتین یانیندا دایانیب بیلمیردی کی، نه ائلهسین؛ بو جاوان آدامین عمومییتله تونلوکله، غلبهلیکله آراسی یوخ ایدی، آداملار چوخ اولان یئرده اؤزونو ناقولای حیسس ائدیردی و همیشه ده طلبهیه ائله گلیردی کی، چوخلوق ایچینده قیصا بویو، کوبود صیفتی، بیر بالاحا دونقار بئلی، داراغی یاتمایان پیرپیزاقلی قارا و جود ساچلاری جاماعاتین دیقتینی داها آرتیق جلب ائدیر؛ بئله آنلاردا طلبه مراد ایلدیریملینین اورهیی سیخیلیردی، هیجانلانیردی، بیر بهانه ایله اوزاقلاشیب چیخیب گئتمک ایستهییردی و سونرا ائله کی، گئجه یئرینه گیریردی، سحر گونورتا، یا آخشام بیر- بیری ایله جانی- دیلدن صحبت ائدن، همیشه اؤزلرینی تامام سربست بیلن او آداملارین – شحرده یاشایان طلبه اوغلانلارین (خصوصا ده آرالاریندا قیز اولاندا)، یاخود رئداکسییالاردا، یازیچیلار اتفاقینداکی جوربهجور گؤروشلرده، ادبی مذاکرهلرده توپلاشمیش جاوان یازیچیلارین (خصوصا ده همیشه اودلو- آلولو دانیشان، ملت دردی چکن سلیم بدبین کیمی جاوان یازیچیلارین!)، ادبیات هوسکارلارینین یانیندان گؤزه گؤرونمهدن اوزاقلاشیب گئتمهیینین خجالتی سویوق تر گتیریردی، اؤز معناسیزلیغینی،بو دونیادا تامام آرتیق بیر آدام اولدوغونو او بالاجا اوتاغین داش دیوارلاری آراسینا سیغیشمایان بیر علاجسیزلیغا چئویریردی و طلبه مراد ایلدیریملینی ایییرمی یئددی یاشینا باخمایاراق، آغلادیردی- گئجهنین یاریسی تک- تنها یئرینده اوزانیب، او یازیق خدیجه آرواد، او قاپیبیر کیرایهنیشین خسرو معلیم ائشیتمهسین دئیه، سسینی بوغا- بوغا آغلاییردی؛ سونرا سحر آچیلیردی، یونیوئرسیتئتده درسلر باشلاییردی و همیشه اورا- بورا طلهسن، بیر یئره ییغیشاندا گزدیکلری قیزلاردان، یاشادیقلاری آروادلاردان دانیشان (و یاخود گوپا باسان) طلبهلرین، البته، آغلینا دا گلمیردی کی، سحردن- آخشاما قدر کیتاب اوخویان، قزئتلری، ژورناللاری ایزلهین، جدی- جهدله بوتون محاظیرهلری یازان بو قارادینمز آدامین – ظلبه مراد ایلدیریملینین بئلهجه چتین گئجهلری اولور و همین مراد ایلدیریملی ایندییه قدر ده نه بیر قیزلا گزیب، نه ده بیر آروادلا یاشاییب، عمومییتله، ایندییه قدر لوت آرواد گؤرمهییب، بو ایییرمی یئددی ایل عرضینده هئچ گیزلینجه ده لوت آروادا باخماق ایمکانی اولماییب، تکجه اون دؤرد- اون بئش ایل بوندان اوول او گؤزهل داغلاردان آخان چایین کناریندا کندلی بیر آروادین اؤز قیزینی چیمیزدیرنده، همین قیزین چیلپاق دؤشلرینی گؤرموشدو؛ قیزلار یالنیز خیال عالمینده ایدی و ایللر اؤتروکجه طلبه مراد ایلدیریملی او خیال عالمینده همین قیزلارلا آرتیق جسمانی یوخ، معنوی دوستلوق ائدیردی. او چتین گئجهلرین، دونیادا باشقا هئچ بیر کیمسهیه یوخ، یالنیز طلبه مراد ایلدیریملییا مخصوص اولان او حیسسلر عالمینین اؤز مخصوصی کؤورکلییی، مخصوصی تسکینلییی، مخصوصی دیانتی وار ایدی و ائله کی، ایییرمی یئددی یاشا یاراشمایان او کؤرکلیک باش قالدیریردی، اوولجه نهنهسینین سسینی ائشیدیردی و عمومییتله طلبه مراد ایلدیریملییا ائله گلیردی کی، اؤلسه، - البته، هاچانسا اؤلهجکدی و او اؤلوم حیسسی کندده کیتابخاناچی ایشلهدییی واختلاردا اونون اورهیینی چوخ قیصمیشدی – یئنه نهنهسینین سسینی ائشیدر – او سسده اونون اوچون او درجهده بیر دوغمالیق وار ایدی و اصلینده او سس، خصوصا باکییا گلندن سونرا، همیشه بو جاوان آداملا بیرگه اولوردو. او زامان کی، داریخیردی، امتحانلارا حاضیرلاشماق، کیتاب اوخوماق، کیتابخانادا مشغول اولماق ایستهمیردی، گؤزلری مطبعه شریفتلرینین قارا رنگیندن،بارماقلاری قلم توتماقدان بئزیردی، کینو- تئاترلاردا باخماغا لاییق بیر فیلم اولموردو (دئدئکتیولردن، هند فیلملریندن زهلهسی گئدیردی، سووئت فیلملریندن ده آنجاق ائلهلرینه باخیردی کی، مطبوعاتدا اونلاری تنقید ائدیردیلر- هرگاه تنقید ائدیردیلرسه، دئمهلی ایچینده نسه بیر ایشیقلی شئی وار ایدی...) تئاترا گئدیب، همیشه اولدوغو کیمی، بئلئتاژدا دا اوتورماغا هوسی اولموردو (کینویا، تئاترا، هردنبیر کونسرته همیشه تک گئدردی)، اوندا آخشامچاغی دهنیزکناری بولوارا چیخیردی، هامینین گؤزوندن اوزاق آغاجلارین، دئکوراتیو کوللارین آراسی ایله گئدیردی و ائله کی، اونا نسیب اولمایان (و یقین کی، هئچ واخت دا نسیب اولمایاجاق!) بیر عالمده – جمعی اون آددیم آرالیدا بیر- بیرینین الیندن توتموش، یاخود قول- قولا گیرمیش، قایغیسیز و سربست گزیشن یاراشیقلی، دهبله گئیینمیش اوغلانلا قیز گؤروردو، ائله بیل، ظلبه مراد ایلدیریملی عینی زاماندا، او اوغلانلا قیزین قارشیسیندا آچیلمیش سونسوز بیر گئنیشلییی، تمیزلییی، دار- دودوکلویو ایسه داها آرتیق، آز قالا جسمانی حیسس ائدیردی و بئله آنلاردا نهنهسینین او سسی ابدی بیر حسرتین سسینه چئوریلیردی و او حسرت کند حسرتی، داغ، مئشه، چمن، چای حسرتی دئییلدی، سئوینج کیمی، کدر کیمی، آرزو کیمی، طلبه مراد ایلدیریملینین ایچینه هوپموش مکانسیز بیر حیسس ایدی. طلبه او سسی سئویردی، آمما عینی زامندا او سسده طلبه اوچون طالعاین ابدی بیر محکوملوغو دا وار ایدی: من سنین نهنهنین سسییم، من او گؤزهل داغلارین، مئشهلرین سسییم، سنی من یئتیرمیشم، سنی من بویا- باشا چاتدیرمیشام، آمما سن، باخ، بو گؤزهل بولواردا همیشه بئلهجه تک اولماغا، بئلهجه یؤندمسیز، بئلهجه اوتانجاق، بئلهجه گؤزهگلیمسیز اولماغا مجبورسان، نئجه کی، او گؤزهل داغلارین، مئشهلرین قوینوندا، او پیققیلدایان بولاقلارین، شیریلدایان چایلارین کناریندا دا بئلهجه وئجسیز و معناسیز بیر مخلوق ایدین...
طلبه مراد ایلدیریملی اووللر تئز- تئز، ایندی ایسه هردنبیر م. ف. آخوندوو آدینا رئسپوبلیکا دؤلت کیتابخاناسیندا آکادئمیک کراچکووسکینین ترجمهسینده قورآنی اوخویوردو، آیری- آیری آیهلری یاخشی باشا دوشسون دئیه اؤزو اوچون آذربایجان دیلینه ترجمه ائدیردی. انقلابدان سونرا آذربایجان دیلینده قوران نشر ائدیلمهمیشدی، بونا گؤره ده کیتابخانالاردا یوخ ایدی؛ روس دیلینده ده او کیتابدان ایستفاده ائتمک اوچون خصوصی اجازه لازیم ایدی و طلبه چوخ بؤیوک چتینلیکلرله همین اجازهنی آلا بیلمیشدی. قورآن «آلی- عمران» سورهسی»نده دئییردی:
«اگر آللاه سیزه یاردیم ائدیرسه، هئچ کیم سیزه غالیب گله بیلمز؛ یوخ، اگر سیزی ذلیل ائدرسه، اوندان سونرا کیم سیزه کمکلیک ائده بیلر؟»
طلبه بو فیکیرده ایدی کی، آللاه اونو ذلیل ائتمیشدی و بونا گؤره ده بوتون عؤمرو بئله ده کئچهجکدی. آللاه اونا کمک ائلهمهمیشدیسه، هئچ کیم اونا کمک ائده بیلمهیهجکدی، آمما نییه بئله اولموشدو، او هانسی گناهین صاحبی ایدی کی، آللاه اونو بئلهجه ذلیل ائتمیشدی، نه اوچون اونو بئله بیر یؤندمده دونیایا گتیرمیشدی، نه اوچون اونو بو گئنیش دونیادا محکوم یاراتمیشدی، همیشه اؤزو اؤز ایچینده، اؤزو اؤزویله چارپیشمالییدی، اؤزو اؤزونو ایچریدن یئمهلییدی؟
گؤرونور نه ایسه وار ایدی... قورآن دا دئییر کی، سببسیز جزا یوخدور...
نهنهسی بئله بیر افسانه دانیشیردی (بلکه هئچ افسانه دئییلدی؟) و او افسانه هئچ واخت طلبهنین یانیندان کئچیردی. همین گؤلده آتیلیب دوشه- دوشه، چیغیر- باغیر سالا- سالا بیر دسته اوغلان اوشاغی چیمیردی. آیاقلاری شیکست اولان بیر اوغلان اوشاغی ایسه گؤلده چیمه بیلمیردی، حسرت دولو غملی گؤزلرینی گؤلده چیمن اوغلانلارا زیللهییردی، باخیردی، باخیردی. پیغمبر داها حسرت دولو او گؤزلرین کدرینه دؤزه بیلمهدی: «یا آللاه! – دئدی. – نه اوچون او اوشاغی ائلهجه شیکست یاراتدین؟» آللاه: «- سن منیم عدالتیمه شبهه ائتدین؟» - سوروشدو. سحریسی گون پیغمبر گؤردو کی، او اوغلان شیکستلیکدن خلاص اولوب، اوشاقلارلا بیرلیکده آتیلیب- دوشور، اوشاقلارلا بیرلیکده گؤلده چیمیر، گؤزلری گولور و او حسرت یوخ اولوب... بیر گون بئله کئچدی، ایکی گون بئله کئچدی، اوچونجو گون پیغمبر گؤردو کی، همین اوغلان سحر تئزدن گؤله گلدی، قامیشلاری کسیب بیر- بیر اوجونو ایتی یوندو و گؤله باش ووروب او قامیشلاری سویون دیلینه باسدیرماغا باشلادی کی، ایتی اوجلاری بیر آزدان گلیب گؤله آتیلاجاق اوشاقلارین باشینا- قارنینا باتسین... پیغمبر دئدی:«- یا آللاه! باغیشلا منی...»
طلبه بعضا همین یاراشیقلی، معاصر گئییملی، معاصر حرکتلی، بولواردا گزیشن جاماعاتی وئجینه آلمایان اوغلانلا قیزین قوجاقلاشیب اؤپوشدویونو گؤرنده آددیملارینین سرعتینی آرتیریردی و او قوجاقلاشماقدان، او اؤپوشمکدن قاچیب قورتارماق ایستهییردی. بعضا ده قیزلا قول- قولا گئدن، قوجاقلاشان، اؤپوشن اوغلانی تانییردی (عمومییتله، باکیدا یاشادیغی آز قالا بو دؤرد ایلده طلبه مراد ایلدیریملی چوخ آدامی تانیییردی، آمما اونو هئچ کیم تانیمیردی و بئله بیر بیرطرفلی تانیشلیغین اؤزو ده همیشه بدبینلیک، اومیدسیزلیک گتیریردی...)، یونیوئرسیتئتین آراکسمهلرینده، حهیتینده آالارینین پولونا آلینمیش باهالی سیقارئتلر چکه- چکه، گئجهنین یاریسینا قدر رئستورانلاردا، کافهلرده، بارلاردا یئییل- ایچمکدن هله ده باشلاری آغرییا- آغرییا گزدیکلری، گؤروشدوکلری قیزلار حاققیندا اخلاقسیز صحبتلر ائلهین طلبهلردن اولوردو و او زامان مراد ایلدیریملینین بدبینلییی، حیاتدان کوسکونلویو عداوته چئوریلیردی، همین اوغلانلا اؤپوشن قیزی گیزلین ایزلهمک ایستهییردی، عنوانینی اؤیرنیب امضاسیز مکتوب یازماق ایستهییردی، او امضاسیز مکتوبدا اوغلانی افشا ائتمک ایستهییردی، سرعتلی آددیملارلا گئده- گئده فیکرینده امضاسیز مکتوبون متنینی یازیردی، آمما بیر آز کئچیردی و هر شئی یئنه ده اوولکی تکلییین، تنهالیغین غصهسینه بورونوردو.
دوزدور، طلبه مراد ایلدیریملییا ائله گلیردی کی، اؤلندن سونرا دا نهنهسینین سسینی ائشیدهجک، آمما اؤلندن سونرا هر شئی بیتیر؛ البته، بونون اؤزو ده شرطی بیر حقیقت ایدی، یعنی دیری اینسانلارین فیکرینه گؤره بئله ایدی، اصلینده، کیم بیلیر، بلکه اصل حقیقت اؤلندن سونرا اچیلاجاق؟ آخی اولا بیلمزدی کی، هر شئی بئلهجه اویون اولسون... هر حالدا، نه قدر کی، بو دونیا وار ایدی، نه قدر کی، ایندیکی طلبه (بس ساباحکی کیم: کند معلیمی؟ رایون قزئتینین ادبی ایشچیسی؟ تزهدن کند کیتابخاناسی؟ یا کیم؟) مراد ایلدیریملی بو دونیادا یاشایاجاقدی، او قدر ده نهنهسینین او سسی اونونلا بیرگه اولاجاقدی. مسله یالنیز بوندا دئییلدی کی، طلبه مراد ایلدیریملی لاپ اوشاق اولان واختلار آتاسی دونیانین یاددان چیخاردیغی او کنددهکی یاشاماق قایغیلاریندان، خروشووون حتی ائششک ساخلاماق اوچون ده تعیین ائتدییی بؤیوک وئرگیلرین) همین وئرگییه گؤره دره- تپه صاحبسیز ائششکلرله دولموشدو!..) الیندن جانا گلیب گونلرین بیر گؤزهل گونونده جاوان آروادینی دا، کؤرپه اوغلونو دا آتیب روسییایا گئتمیشدی و او واتدان بری ده اوندان بیر خبر یوخ ایدی؛ آناسی بیر مدت ارینی گؤزلهمیش، آخیردا یاشایا بیلمهدیکلری اوچون، قوونشو کندده دول، عیبهجر، آمما ایییرمی ایل کولخوزدا حسابدار ایشلهییب وارلانمیش بیر کیشییه اره گئتمیشدی و او واختدان دا اوشاغی نهنهسی ساخلامیشدی؛ اصل مسله بوندا ایدی کی (هر حالدا، بو جاوان آدام بئله فیکیرلشیردی)، نهنهسینین سسی، اونون اوچون دوغرودان دا او داغلارین، او چایلارین، او مئشهلرین سسی ایدی، او یئرلرین کی، اورادا طلبه مراد ایلدیریملینین تکلیگینی همین داغلاردان، چایلاردان، مئشهلردن ساوایی هئچ کیم گؤرموردو و بو، اؤزونون وارلیغی ایله باغلی طلبهنین کئچیردییی خجالت حیسسینی بیر آز یومشالدیردی؛ او داغلاردا، چایلاردا، مئشهلرده، البته، دوغمالیق دا وار ایدی، چونکی طلبهنین قایغیلاردان اوزاق اوشاقلیغی او یئرلرده کئچمیشدی و بو، ایستر- ایستهمز اونون اورهیینده حرارتلی بیر ایز قویموشدو.
او داغلارین دؤونده، بیر ده هئچ واخت گئری قاییتمایاجاق او گؤزهل اوشاقلیق چاغلاریندا، او زامانلار کی، گلهجک طلبهنین فانتازییاسی زیروهلری، اتکلری یای- قیش آغاپپاق قار ایچینده اولان بالاداغین، چیلپاق سیردیریم قایالارین، آراسیندان شیرهاشیر دهلی چایلار آخان یارغانلارین قوینونا سیغیشمیردی، خیال او بالااحا اوشاغی گؤتوروب دونیانین ان معجزهلی مملکتلرینه آپاریردی، قان ایچن شاهلارلا، ایگید و عدالتلی شاهزادهلرله، گؤزهل شاهزاده قیزلارلا، دیولرله، جنلرله، دانیشان قوشلارلا، سولیمان پیغمبرله گؤروشدوروردو، اوندا مراد همیشه نهنهسینین تومانینی بؤیرونده اولوردو و نهنهسی اون تاپیب تندیره چؤرهک یاپاندا، ساجدا یوخا بیشیرنده، سامووارا کؤز سالاندا، حهیت- باجادان پئنجر ییغاندا دا او معجزهلی دونیانین احوالاتلاریندان ائله هئی دانیشیردی، دانیشیردی و طلبه، کندین کیتابخاناسیندا ایشلهدییی ایللرده هئچ آغلینا دا گتیرمزدی کی، همین او دانیشیقلار بئلهجه بئینینده حک اولوب قالیب، باکی سویوققانلیغی ایچینده، باکی بئنزینی، توستوسو، آسفالتی ایچینده او صحبتلر بیردن- بیره یادینا دوشهجک؛ یادینا دوشجهجک، آمما داها معجزهلی مملکتلردن خبر وئرمهیهجک، گؤزهل شاهزاده قیزلار دا، ایگید شاهزادهلر ده او ناغیللارین، مثللرین دانیشیلدیغی واختدا قالاجاق.
نهنهسی صبح تئزدن یئریندن قالخیب، خاشاسینی گؤتوروردو، گلهجک طلبه ده نهنهسینین بؤیرونه دوشوردو، بیچیلیب، درزی داشینیب آپاریلمیش کولخوز زمیسینده باشاق ائلهمهیه گئدیردیلر و تا گون گونورتا یئرینه قالخانا قدر اوردا- بوردا یئره تؤکولموش بوغدا سونبوللرینی خاشایا ییغیردیلار؛ ائله کی، گون قیزیردی، یورغونلوقلاریندان داها آددیم آتا بیلمیردیلر، گئدیب بیچیلمیش او کولخوز زمیسینین اورتاسینداکی تنها داغداغان آغاجینین کؤلگهسینده اوتوروردولار، نهنهسی لاپ اولو بابالاردان قالمیش بالاجا جوردهکده گتیردییی و هردنبیر او داغداغانین آلتینا گلیب یئرینی دهییشه- دهییشه بوتون گون عرضینده کؤلگهده ساخلادیغی سودان تؤکوب بیر- ایکی اوووج اوزونه ووروردو، سرینلهییردی، نوهسینین ده الینه بیر آز سو تؤکوردو و گلهجک طلبه ده او قیزمار گونده گؤزهل بیر سرینلیک حیسس ائلهییردی، سونرا نهنهسی اؤزویله گتیردییی داغارجیقدان بیر آجیتمالی چؤرهک، ایکی- اوچ گؤی سوغان چیخاریردی و نوهسیله بیرلیکده یاواش- یاواش گهوهلهییردیلر، سونرا دا نهنهسی آرخاسینی داغداغان آغاجینین گؤودهسینه سؤیکهییب مورگولهییردی. قریبه ایدی، ائله کی، نهنهسی مورگولهمهیه باشلادی، سرین بیر یئل قالخیردی و او زامانلار او اوشاغا ائله گلیردی کی، او گؤزهل سرین یئل نهنهسینین دانیشدیغی او اوزاق (و یاخین) معجزهلی دونیادان اسیر. نهنهسی یئنه ده دوروب باشاق ائلهییردی، آمما گلهجک طلبه ائلهجه او تنها داغداغانین کؤلگهسینده اوتوروردو و سحردن بری نهنهسینین دانیشدیغی او اوزاق نهنهسینین دانیشدیغی او معجزهلی عالمه، او گؤزهل شاهزادهقیزلارین، او ایگید شاهزاده اوغلانلارین، قوشلارین دیلینی بیلن او آغ ساچلی، آغ ساققاللی سلیمان پیغمبرین یانینا گئدیردی.
ائوه قاییداندان سونرا نهنهسی آرتیرمادا پالاز آچیردی، خاشاداکی سونبوللری پالازین اوستونه تؤکوب توخئشقلا دؤیوردو، سونرا خلبیرله سامانی یئله سوووروردو، سونرا دا دهنی الهییردی و دانیشردی، دانیشیردی...
بیر کیشییدی، اون اوشاقلاری وارییدی، بیر ده بیر آروادییدی، بو قدر کولفتین هامیسی بیر بالاجا داخمادا یاشایییردی. داخمادا اوتورور- دورماغا یئر یوخویدی. بیر- بیرینین قارنینا بیتیشیب یاتیردیلار گئجهلر. آرواد دا بیر طرفدن گئجه- گوندوز کیشییه آمان وئرمیردی، ائله هئی دئیینیردی... دئیینیردی کی، بئله ده یاشاماق اولار؟ بئله ده حیات اولار؟ آخیردا کیشی تاب گتیرمهدی، گئتدی چیخدی قاف داغینین تهپهسینه. قاف داغی بیلیرسن نهتر داغدی؟ بیزیم، بو داغلار وار ائ، قاف داغینین یانیندا هئچ نهدی... کیشی چیخدی قاف داغینین تهپهسینه، اللرینی گؤزه قالدیریب: - یا آللاه. – دئدی. – او داخمادا داها یاشایا بیلمیریک. حیاتیمیز جهنم عذابیدیر. یا بیزه بیر گئنیشلیک وئر، یا دا منی اؤلدور کی، جانیم قورتارسین...» کیشی بو سؤزلری دئیهندن سونرا گؤی گورولدادی، ایلدیریم چاخدی، طوفان قوپدو. کیشی باشا دوشدو کی، آللاه اونون سؤزلرینی ائشیتدی. گئری قایییداندا گؤردو کی، آرواد اوتوروب داخمانین قاباغیندا، دیزلرینه دؤیور، ساچلارینی یولور. سوروشدو کی، نه اولوب؟ آرواد آغلایا- آغلایا جاواب وئردی کی، داخمادا اوتورموشدوق، بیردن گؤی گورولدادی، ایلدیریم چاخدی، طوفان قوپدو، دام یاریلدی، حضرت میکاییل بیر اوزونقولاقلا بیرلیکده پیدا اولدو، دئدی کی، آللاه- تعالی بئله بویوروب کی، بو اوزونقولاق دا سیزینله بیر یئرده بو داخمادا یاشاسین، ایندی اودو، او ائششک ده داخمادادی، بو دا بیزیم روزیمیز... بوندان سونرااو کیشی ده، او آرواد دا، اونلارین او اون اوشاغی دا همین داخمادا حضرت میکاییلین گتیردییی او ائششکله بیر یئرده یاشادیلار، ائششکله بیر یاتدیلار، بیر دوردولار. بیر مدت بئلهجه عؤمور سوردولر، آنادان امدیکلری سود بورونلاریندان گلدی. او داریسقاللیق ایچینده ائششک بیر طرفدن، آروادین دا گئجه- گوندوز دئیینمهیی بیر طرفدن. آخیردا کیشی دؤزمهدی، یئنه یوللاندی گئتدی چیخدی قاف داغینین تهپهسینه، یئنه اللرینی گؤیه توتوب: « - یا آللاه. – دئدی. – یا بیزی بو اوزونقولاقدان خلاص ائله، یا دا منی اؤلدور کی، جانیم قورتارسین، چونکی بئله یاشاماق اولماز کی، من یاشاییرام...» یئنه گؤی گورولدادی، یئنه اییلدیریم چاخدی، طوفان قوپدو و کیشی یئنه ده باشا دوشدو کی، آللاه اونو ائشیتدی. قاییداندا گؤردو کی، آرواد دا، اوشاقلار دا داخمانین قاباغینا ییغیشیب توی- بایرام ائلهییرلر، ائله سئوینمک سئوینیرلر کی، گل گؤرهسن... کیشی سوروشدو کی، نولوب؟ آرواد جاواب وئدی کی، اوتوروشدوق داخمادا، بیردن گؤی گورولدادی، ایلدیریم چاخدی، دام یاریلدی، حضرت میکاییل قوربان اولدوغوم گلیب ائششهیی گئری آپاردی... همین گوندن او کیشی ده، او آرواد دا، اونلارین او اون اوشاغی دا همین او داخمادا اؤمورلرینین اخیرینا قدر شاد- خرم یاشادیلار، طالعلریندن ده چوخ راضی قالدیلار...
طلبهنین یادینا گلیر، او واخت کی، نهنهسی آرتیرمادا پالازین قاباغیندا بارداش قوروب دن الهیه- الهیه بو احوالاتی دانیشمیشدی، اوندا گلهجک طلبه مراد ایلدیریملییا ان قریبه گلنی بو اولموشدو کی، سن دئمه دونیادا ائله داغلار وار، هر طرفدن کندلرینی احاطه ائتمیش باشی قارلی او اوجا زیروهلر، سیخ مئشهلی او بؤیوک داغلار، او چیلپاق سیلدیریم قایالار اونلارین یانیندا بیر هئچدی... سونرا ایللر کئچدی، ائله بیل، هر شئی یاددان چیخیب گئتدی، آمما یاتا بیلمهدییی بیر گئجه چاغی، باخ، بورادا، بو یازیق خدیجه آروادین بو ائوینده بیردن- بیره گلیب یادینا دوشدو و او احوالات، قریبهدیر، طلبه مراد ایلدیریملی اوچون بیر تسکینلیک اولدو...
اوشاقلار، جاوانلار اؤز ائولریندن میز گتیریب حهیته دوزوردو، اوتورماق اوچون کتیل، کورسو دوزوردو، قادینلار ایستهکان، نلبهکی، قاشیق، قندقابی گتیردی، محلهده همیشه بئله حاللاردا اولدوغو کیمی، کیشیلر آراسیندا وظیفهلر بؤلولوندو و خسرو معلیم ده همیشهکی کیمی، هئچ نه دانیشمیرد، ائله بیل کی، کؤلگه ایدی، کیشیلرین آراسیندا دولاشیردی. سونرا محلهده یاشایان موللا اسداله گلدی، دفن_ مراسیمله باغلی تاپشیریقلارینی وئردی، ائوه قالخیب جنازه اولان اوتاغا گیردی. بیر نفر اؤلو کاغیزی آلماغا گئتدی، بیر باشقاسینی دا تولکو گلدی قبیریستانلیغینا گؤندردیلر کی، بیرتههر ائلهسین یئر آلسین، قبیر قازدیرسین، دوزدور، تولکو گلدی قبیریستانلیغیندا یئر آلماغین موصیبت بیر ایش اولدوغونو محله کیشیلری یاخشی بیلیردی، اورادا گوج- بلا ایله او رحمتلییه یئر آلماق میسر اولوردو کی، اونون آتاسینی، باباسینی همین قبیریستانلیقدا دفن ائلهمیش اولسونلار و او رحمتلیکلرین یانیندا بیر قبیر قازدیریلسین. یازیق خدیجه آروادین آتاسینین، باباسینین هارادا (تولکو گلدی قبیریستانلیغیندا ایدی، آمما هارادا؟ هانسی یئرده؟) دفن اولونماغیندان ایندی داها محله جاماعاتینین خبری یوخ ایدی و سیچان بالانییاز دا افهلین بیری ایدی و یقین کی، اونون دا خبرین یوخ ایدی، او قبیرلر ایتیب- باتمیشدی، آمما خدیجه آرواد اوروج توتان، ناماز قیلان بیر آدام ایدی و اونو اپاریب تزه سالینمیش، مسلمان، خریستییانی، یهودیسی بیر- بیرینه قاریشمیش قبیریستانلیقلاردا تورپاغا تاپشیرماق دوز اولمازدی، بئله بیر ایش محله کیشیلرینه یاراشمازدی؛ آروادی گرهک چالیشیب کؤهنه قبیریستانلیقدا، یعنی تولکو گلدی قبیریستانلیغیندا دفن ائلهیهیدیلر. سونرا چؤرهکچی آغابالا واخت تاپیب حهیته سامووار گتیردی (چونکی محلهده ان بؤیوک سامووار چؤرهکچی آغابالاگیلده ایدی) و تلهسیک ده دوکانا قاییتدی، حهیته قاپیسیندان چیخا- چیخا:
ـ ات دالیجا آدام گؤندرمیشم... – دئدی؛ بو او دئین سؤز ایدی کی، یازیق خدیجه آروادین احسانیندا اتی چؤرهکچی اغابالا اؤز بوینونا گؤتوروردو؛ دویو ده، گؤیرتی ده، ادویات دا، تورشو دا بئلهجه آلیناجاقدی و او یازیق خدیجه آروادین احسانی محلهیه لاییق اولاجاقدی.
دونن خدیجه آروادین اؤزو بو محله آداملاریندان بیری ایدی، همیشهکی قایغیلاری ایله سحری آچمیششدی، همیشهکی قایغیلاری ایچینده گون کئچیرمیشدی، همیشهکی قایغیلاری و ساباحکی اومیدلری ایله یئرینه گیریب یاتمیشدی و او اومیدلر ده، او قایغیلار دا بو گون همیشهلیک یوخ اولوب گئتمیشدی: هاچانسا دونیایا بیر چاغا گلمیشدی، بؤیوموشدو، قوجالمیشدی، خدیجه آرواد اولموشدو و بو گئجه ده او خدیجه آرواد دونیادان کؤچوب گئتمیشدی... بورادا، البته، تعجبلو بیر شئی یوخ ایدی، آمما کرانتین یانیندا دایانمیش طلبه مراد ایلدیریملی بونو فیکیرلشدیکجه، ائله بیل، هر طرفی بوروموش بیر غصهنین ایچینه گیریردی و مسله یالنیز خدیجه آروادین کؤچوب گئتمهیینده دئییلدی... آز قالا سککیز آی کیرایهنشین یاشادیغی مدت عرضینده طلبه، خدیجه آروادین گوندهلیک گذرانینا دا، ایستکلرینه، قایغیلارینا دا بلد اولموشدو و ایندی او ایستکلر، قایغیلار او قدر جیلیز، معناسیز گؤرونوردو کی، طلبهنین اؤز حیاتی، ایستهیی، آرزوسو، قایغیسی، حتی نهنهسینین سسی ده، حتی کئچیردییی او چتین گئجهلر ده، او داغلار دا، مئشهلر ده همین جیلیزلیغین، معناسیزلیغین ایچینده ایتیب باتیردی.
طلبه مراد ایلدیریملینین یادینا دوشدو کی، دیرناغینی چئینهییر، تئز الینی آغزیندان چکدی. یونیوئرسیتئتده طلبه قیزلار اؤز آرالاریندا ظارافات ائلهییردیلر کی، بو بدبختین یقین کی، قارنیندا قورد وار، اونا گؤره همیشه دیرناغینی گهمیریر. طلبه اوغلانلار ایسه دئییردیلر کی، یوخ، بونون، بئلهلییینه باخمایین، قورد بونون قارنیندا دئییل، اورهییندهدی، اورهیی قوردلودو، پاخیلین بیریدی... البته، مراد ایلدیریملینین بو صحبتلردن خبری یوخ ایدی، آمما وار گوجو ایله چالیشیردی کی، دیرناغینی گمیریر. طلبه اوغلانلار ایسه دئییردیلر کی، یوخ، بونون، بئلهلییینه باخمایین، قورد بونون قارنیندا دئییل، اورهییندهدی، اورهیی قوردلودو، پاخیلین بیریدی... البته، مراد ایلدیریملینین بو صحبتلردن خبری یوخ ایدی، آمما وار گوجو ایله چالیشیردی کی، دیرناغینی چئینهمک عادتیندن یاخا قورتارسین، آمما هردن هئچ اؤزو ده بیلمیردی کی، الی نئجه آغزینا گئدیب، دیرناغینی نئجه چئینهییر...
آردی وار


text:
یازار : باشقان
آرديني اوخو
سلام عزيز آرزوبلاقچيلار
يازيلارين گؤروش ساييسين وئبلاقدا گؤسترمك اوچون آلتدا كي تگي دوروشوغوزدا يئرلشديره بيلرسيز :
توجه ائدين كي بو تگ    بؤلوكونون آراسيندا اولماليدير .
اوغورلار
یازار : باشقان
آرديني اوخو
بوگون 1392نجي ايلين 2نجي آيينين 27سي ناهار چاغي ساعات 11 دن 5 ساعاتا قدر آرزوبلاق
ايشدن توشموشدور.
آرزوبلاقين
فني باشقانليق قوروپونون دئديگينه گؤره بو ايشدن توشمه و آچيلماما DDOS
آدلي يوروش لرين نتيجه وئرمه سي سببيندن ايميش. بو يوروش لر تانينماميش كيمسه لر طرفيندن اولونورموش.
دئديكلرينه گؤره بو سون بير آيدا 25 دفعه يه ياخين DDOS
يوروشو اولونوب كي 23و نتيجه سيز قالديقدا آرزوبلاق
سيستئمينده موشكول يارادا بيلمه ييب. تكجه بوگون و كئچن هفته آيين 19و گئجه اولونان يوروش لر نتيجه وئرديكده بلاقچيلار آرزوبلاقين
آچيلماماسي ايله اوزبه اوز اولموشدورلار.
DDOS نه دير ؟
بير گوجلو سئروئر طرفيندن باشقا سئروئره بيرچاغدا چوخ ساييلي گؤنده ريلن سورغولارديرلار . بو يوروش لرين آماجي يوروش اولونان سئروئري ظرفيتيندن آرتيق سورغولارلا اوزبه اوز ائديب نورمال ايشين پوزوب و اونو دايانديرماقدير.
آرزوبلاق "تورك بلاقچي لارين چاليشديغي يئر
" كيمي آدلانان گوندن بو يوروش لر و باشقا سالديريجي يوروش لر آرزوبلاق
سئروئرينه دايانيلماز حالدا داوام وئريلير . باشقانليق قوروپودا چاليشيركي بو يوروش لر نتيجه وئرمه دن آرزوبلاق
اؤز سئرويس وئرمه سينه داوام وئرسين . آنجاق بو ايشي گؤرمك اوچون بوخاري مالي ضررلري بويونا آلماليديرلار.
دئمك ايندي بو يوروش لر دايانديريليب و بير موشكول اولمادان وئبلاق لار و باشقانليق پنئلي آچيلير.
سيزه اوغورلار
یازار : باشقان
آرديني اوخو
كئچن ايلده آرزوبلاق
سئروئرينين آرتيق گوجلوله شمه سينه چاليشديق. بير پارا ايمكان لاردا سيستئمه آرتيريلدي.
دئمك اولار كئچن ايلده گوجلو ايمكان لارين ياراديلماسي اوچون بؤيوك آتديم لار گؤتورولوبدور؛ و بو يئني ايلده سون ايشلري گؤرولوب سيز سايقيلي وئبلاقچيلارين ايستيفاده سي اوچون حاضيرلاناجاق.
بورا كيمي وئب سيته نين ساخلانيلان بيلگي لرينه بير باخاراق :
وئبلاقلار سايي : 1700~
يازيلار سايي : 16000~
باخيشلار سايي : 15000~
گونده ليك بلاق گؤروشلري سايي : 13000~
گونده ليك بلاق ip گؤروشلري سايي : 2000~
قورولان يولداشليقلار سايي : 1600~
آرزوبلاق وئبلاق يايما سيستئميني سئچديگيز اوچون سيزدن تشكور ائديريك


text:
قیرمیزی لیموزین
آنار رضا
او، قفیلجن دایاندی. اطرافا بویلاندی. بورالار اونا هم تانیش گلیردی، هم ده بو دار کوچهنی سانکی ایلک دفعه گؤروردو. بیر یا ایکی مرتبهلی ائولر، سلیقهسیز حَیَطلرین قاریشیق قوخولاری، سال دیوارا دیرهنن کور دالان. او، یا سانکی چوخ اوزاقلاردا قالمیش خیال کیمی، ایلغیم کیمی، سوزولوب نازیلمیش خاطیرهلر کیمی، بولانیق یوخو کیمی غیرمعین بیر عالمی آندیریردی. اوشاقلیغینین آنیملارییدیمی بو؟ یوخ، اوشاقلیغی بو محلهده کئچمهمیشدی. بلکه هاچانسا، چوخ ایللر قاباق بورالارا کیمسه قوناق گلیبمیش، بلکه بو ائولرین بیرینده قوهوملاری، یا دوستلاری، تانیشلاری یاشاییرمیش. یادینا سالا بیلمیردی. ایشلهدییی ادارهنین یولو بو کوچهلردن کئچمیردی. شهری سرگردان دولاشیب دخلی اولمایان محلهلرده آزماق شاکریده یوخدو. بس ندن بوتون یان-یؤره اونا بو قدر محرم گلیردی، سانکی هاچانسا بو هندوری قاریش-قاریش، آددیم-آددیم هادیرلامیشدی. بیرده ایچیندهکی بو تشویش، غریبه نیگارانچیلیق، ناراحاتلیق حسی – مشوم بیر دویغو – هارداندی؟ سانکی ندنسه ائیمه نیردی. ندن؟ ایچینده ائله بیر حس واردی کی، سانکی عؤمرو بویو یاشادیغی شهرین تانیش گلمهین بیر محلهسینه دئییل، اؤزگه، یاد بیر شهرین اونا تانیش گؤرونن کوچهلرینه دوشموشدو.
ساعاتینا باخدی. گئجه یاریسینا، پاترول ساعاتینا آز قالیردی. عؤمرو بویو یاشادیغی بو شهرین هر یؤنونه، هر استقامتینه، محلهلری آراسینداکی مسافهلره بلدایدی. بو دار کوچهلرین لابیرینتلریندن چیخیب گئنیش پروسپئکتلرله اؤزونو ائوینه چاتدیرمالییدی. اون ایکی اولانا قدر. یوخسا گزهینلره – پاترولا راست گلیب سحره دهک ساخلانیلا بیلردی.
بلکه آی ایشیغیایدی اونو ائیمندیرن. مختلف بیچیملی، یاری اوچوق خرابهلری آندیران بو کؤهنه بینالارین، دویون دوشموش کلف کیمی بیر-بیرینه دولاشمیش ائنسیز کوچهلرین آدامسیزلیغیندا، ”قو“ دئییب قولاق توتولان سسسیزلییینده آی ایشیغی اطرافی گوموشو- بوز بیر رنگه – کول رنگینه بویامیشدی و اونا ائله گلیردی کی، بو اؤلو رنگی هانسیسا باشقا بیر دونیادان سیزیب-سوزولور. او، آی ضیاسینین کمندینه باغلانیب گئجهلر گؤزو آچیق گزن لوناتیک دئییلدی. یوخودادا دئییلدی. آییقدی. واختی، ساعاتی دقیق معینلشدیره، حرکتلرینه نظارت ائده بیلیردی. بیردن یوخودا چکیسیزلیک عالمیندیمیش کیمی آیاقلارینین یونگولجه بیر تکانییلا یئردن آرالانیب اوزون بیر مسافهنی توللانتییلا قطع ائتدییینیده خاطیرلادی، یئنه ده یوخودا قیچلارینین قیج اولوب بیرجه آددیم آتا بیلمهدییینیده. آما ایندی نه آیاقلاری قیج اولموشدو – همیشه کی تک آددیملاییردی، نه ده چکیسیزلییین یونگوللوگونو دویوردو. یوخو دئییلدی بو.
بس اوندا گئجه نین بو واختی شهرین بو محلهسینده نه ایشی واردی؟ نییه گلمیشدی بورا، نئجه دوشموشدو بو یئره، هاچاندان بری بوردایدی؟ نه قدر چالیشیردیسا دا بو سواللارین بیرجهجییینهده قطعی جاواب تاپا بیلمیردی. ایچنده دئییلدی کی، بو معمانی سرخوشلوغونون آیاغینا یازسین. تشویش حسینین، آز قالا واهمهیه، قورخویا کئچه بیلهجک نیگارانچیلیغینیندا سببی بو ایدی. هم ده اورهیینه داممیشدی، ایندیجه، لاپ بو یاخیندا نیینسه مشوم بیر شئیین – نهیین؟ – باش وئره جیینی فهمله دویموشدو. بو اؤن دویومایدی. او.یو ائیمندیرن.
کور دالانا آرخا چئویریب تیندن سولا بورولدو، بیر نئچه آددیم آتاندان سونرا قارشیدا باشقا بیر سال دیوارلا اوز-اوزه گلدی. یئنی بیر چیخمازا دوشموشدو، آما یئنه ده سول طرفده دار بیر قاپی واردی، بو قاپیدان کئچیب حَیَطه یوخ، باشقا بیر کوچهیه چیخدی و همین آنداجا اورهیینه داممیش قورخو دورولوب آیدینلاشماغا باشلادی؛ سسدن هورکموشدو.
بایاق بلکه چوخ اوزاق بیر هنیر کیمی دویولان سس ایندی آرتیق اوغولتو کیمی ائشیدیلیردی. موتور اوغولتوسویدو. ایشه سالینیب قیزدیریلان موتورون اوغولتوسو. آز سونرا موتور قیزاجاق و ماشین حرکت ائدهجکدی. گئجهنین بو واختی، دار کوچهلردن هر هانسی بیر ماشینین کئچمهسی امکانسیز اولان بو یئرده هله گؤرمهدییی آوتوموبیل ندن او.یو بئله خوفلاندیریردی؟ اؤزوده بیلمیردی، آما نهیین باهاسینا اولور-اولسون بو مشوم ماشیندان قاچیب قورتولماق، اوزاقلاشماق، خلاص اولماق ایستهییردی.
او، آددیملارینی یئیینلتدی و آددیملارینین یئیینلتمهسییله ماشین سسینین سرعتله یاخینلاشدیغینیدا حس ائتدی. آز قالا پانیکایا قاپیلیردی، آددیملارینی تلسدیره-تلسدیره قاچماغا باشلادی و قاچا-قاچا دوشونوردو کی، ماشین بو دار، دولاشیق کوچهلری بئله سرعتله نئجه کئچه بیلیر؟
اوغولتو لاپ یاخیندان گلیردی. او، اؤزونو مجبور ائله دی کی، قانریلیب گئرییه باخسین. بیر آن دایاندی، دؤندو، باخدی. دار کوچه نی بئله دن-بئله، سکیدن-سکییه توتموش ایری، قیرمیزی بیر لیموزین دوز او.یون اوستونه گلیردی، یگیرمی بئش-اوتوز مترلیگینده ایدی. آنی، سؤوق-طبیعی خیلاص اولماق ایستگییله. او. اؤزونو یانینداکی قاپیدان ایچری سالدی، قارانلیق دهلیزین دیوارینا سیخیلیب گیزلندی. ائله بیل درحال ماشینیندا سرعتی آزالدی، اوغولتوسو سانکی یاواشیدی؛ حتّی اونون دایاندیغینی دوشونمک اولاردی. آما قیرمیزی لیموزین دایانمامیشدی، انتهاسی اولکیندن فرقلی اولاراق خیلی آراملا حرکت ائدیردی. او.یون گیزلندییی قاپییا یاخینلاشیردی...
ادامه مطلب
:: مرتبط با:
داستان خارجی
,
:: برچسبها:
داستان ترکی
,
آنار رضا
,
لیموزین قرمز
,
آذری اویکولر
,


text:
قارس هاواسی , اورمو آشیق مکتبی نین ان گؤزل هاوالاریندان بیری دیر. بو هاوا گؤزللیگینه رغماً هله ده آذربایجان بویوجا تانینماییبدیر و تکجه اورمو چئوره سینده ایشله نیلیر. آشاغیدا بئش نفر اورمو آشیق مکتبی نین بؤیوک اوستادلارینین قارس هاوالاری گتیریلیب. ائده بیلرسینیز, هر آشیغین هاواسینی تک-تک و یا توپلو بیر یئرده ائندیره سینیز. خاطرلاتمالیام, قارس تورکیه نین شرقینده یئرلشن بیر شهرین آدی دیر. بو شهری تورکیه ده, آشیقلاری شهری کیمی تانییرلار.
اوخویان:آشیق اسلان طالبی(1294-1378)
سسین ضبط سیستمی: استودیو(تهران رادیوسونون استودیوسو)
تاریخ: 1353
اوخویان:آشیق عزیز مرادخان(1301-1351)
سسین ضبط سیستمی: گرامافون
تاریخ: 1345
اوخویان:آشیق درویش وهابزاده(1309-1372)
سسین ضبط سیستمی: ضبط کاست
تاریخ: 1366
اوخویان:آشیق محمدحسین دهقان(1313)
سسین ضبط سیستمی: استودیو(اورمو رادیوسونون استودیوسو)
تاریخ: 1347
اوخویان:آشیق اسمعلی لطفی(1316)
سسین ضبط سیستمی: استودیو(اورمونون حوزه هنری اداره سینین استودیوسو)
تاریخ: 1388
برچسبها: قارص, قارس, آشیق هاواسی, آشیق درویش, آشیق عزیز
آشیق درویش وهاب زاده نین وفاتینین 19-جو ایل دؤنومو ایله آغیرلاماسی اورمودا کئچیریلدی. بو مراسم ایکی بؤلومدن تشکیل تاپمیشدی.
ایکینجی بؤلومده ساعت 5 ایله 8 آراسی اورمونون صفی الدین اورموی سالونوندا درویش اوچون حاضرلانان سازلی-سؤزلو آخشام گلنلره سونولدو.
ناهاردان سونرا قورولان مراسمین بؤلوملری:
1- بیرینجی بؤلوم، رحمتلیک آشیق عزیز شهنازینین آشیق درویشین وفاتیندا یازدیغی شعرین اوخونماسی ایله باشلادی. شعر اوخوندوقدان سونرا اورمونون حوزه هنری اداره سینین موسیقی بؤلومونون سوروملوسو داریوش علیزاده، آپاریجی اولاراق گلنلره خوش گلدین دئدی. سونرا دوللو مصطفانین آشیقلارا یازدیغی بیر شعری اوخودو و اورمولو رسام ارسلانی جنابلارینداندا آشیق درویشدن بیر رسم چکدیگی اوچون و او رسیمی ایلک دفعه آغیرلامادا آچیلیشینین اولدوغونا گؤره تشکر ائتدی و بو رسیمی سئن اوسته یئرلشدیردیلر.
2- آشیق درویشین بیرینجی و ان بؤیوک شاگردی سئن اوسته دعوت ائدیلدی. آشیق اسمعلی لطفی(1316) اوستادینین سازی ایله بیر غربتی هاواسی اوخودو.
3- آشیق صبور شریفی(1334) اوستادینا یازدیغی بیر شعری اوخودو.
4- اشیق عبدالله اشرفی(1330) اوستادینا حاضرلادیغی بیر هاوا ایله اونو خاطرلادی و بیر خاطره سینیده گلنلره تقدیم ائتدی.
5- شاعر محمود شامی سئن اوسته دعوت اولاراق، آشیق درویشین وفاتیندا یازدیغی شعری گلنلره اوخودو.
6- آشیق درویش حاقدا بیر کلیپ یایینلاندی. 12 دقیقهلیک بو کلیپده، آشیق درویشین باجیسی اونون حاقدا دانیشمیشدی و خاطرهلریندن دئمیشدی. بو کلیپین آردیجادا آشیق درویشین اوخودوغو هاوالاریندان بیری یایینلادی. بو هاوا شرور هاواسی ایدی.
7- کلیپدن، سونرا سیرا آشیق عربعلی رحیمی یه(1344) چاتدی. آشیق درویشین شاگردی اولان آشیق عرب، اوستادینین سازی ایله و اونون شعری ایله اوروجلوق آیینا گؤره گؤزل بیر گرایلی هاواسینی ایفا ائتدی.
8- اصلیتی و سوی کؤکو قوشاچایدان اولان آما تهراندا یاشایان و آشیق ادبیاتینین چالیشانلاریندان اولان جواد دربندی بو مراسمه بیر مکتوب گؤندرمیشدی. بو مکتوبو شاعر اتابک تیموری اوخودو.
9- بو بؤلومده،گنج یازیچی، شاعر و آشیق ادبیاتینین آراشدیرماچیلاریندان اولان احمد اسدی(1367) سئن اوسته دعوت اولوناراق، آشیق درویشین دونیایا گلمه سی، یاشاییشی و آشیق صنعتینده بوراخدیغی ایزی حاقدا بیر مقاله اوخودو. آردیجادا آشیق درویشه یازدیغی شعرینی تقدیم ائتدی.
10- شاعر ایرج بهزادنیا(1318) آشیق درویشه ایکی قطعه شعر یازمیشدی، اونلاری اوخویاراق آلقیشینی آلدی. سونرادا خاطره سینی تعریف ائتدی.
11- آشیق درویشین ان کیچیک شاگردی اولان، آشیق ذکریا ملکی(1350) اوستادینین سئودیگی کسمه کرم هاواسینی اوستاجاسینا ایفا ائتدی. اوخومامیشدان اؤنجه خاطره سینی تعریف ائتدی و آشیغین کیم اولدوغو حاقدا دانیشدی.
12- شاعر، یازیچی و آراشدیرماچی بهرام اسدی، شعرینی اوخوماغا دعوت اولوندو و شعرینی گلنلره تقدیم ائتدی. سونرادا آشیق درویش و اونون نیه بو قدر سئویلدیگی حاقدا دانیشدی.
13- اورمولو گنج و استعدادلی یازیچی حسین واحدی( 1360) آشیق درویشه حاضرلادیغی قیسا بیر مقاله نی اؤزو گله بیلمه دیگی اوچون دوستونون (نعمت پور جنابلارینین) واسطه سی ایله بو مراسمده اوخوتدوردو.
14- آشیق درویش حاقدا بیر کلیپ یایینلاندی و آردیجادا آشیق درویشین ایفا ائتدیگی قارص هاواسی یایینلاندی.
15- آشیق درویشی ذهنلرده جانلاندیران و اونون کیمی چالیب-اوخویان سولدوزلو آشیق رضا پوینده(1344) گلنلرین ایستکی ایله بیر هاوا یئرینه ایکی هاوا اوخودو. آشیق رضا بیر واسطه ایله آشیق درویشین شاگردی حساب اولونور. اونون ساز اوستادی رحمتلیک علیرضا واحدی، آشیق درویشین شاگردی اولموشدور.
16- قوشاچایدان گلن آشیق هدایت موسی اوغلو(1336)، آشیق درویشین قوشاچایا گئدیشلریندن صحبت آچدی و اونون اورالاردا نه قدر حؤرمتی اولدوغونو دئیه رک، خاطره لرین تعریفله دی.
17- شاعر باباعلی جوانمرد(1332) آشیق درویشه یازدیغی ایکی قطعه شعری تقدیم ائتدی.
18- آشیق علی یئکانلی(1340) آشیق درویشدن بیر خاطره دئیه رک، اونون حاقدا یازدیغی ایکی شعری سالوندا اولانلارا اوخودو.
19- گنج شاعر علی رشتبر(1358) صحنه یه دعوت اولوناراق، آشیق درویشه شعرینی تقدیم ائتدی.
20- مراسمین سونونجو بؤلومونده، آشیق عبدالله اشرفی و آشیق ذکریا ملکی قاباق قارشی اوخویاراق، بو مراسمین سون بؤلومونو اجرا ائتدیلر.
خاطرلاتمالی ییق،بو مراسمی حاضرلاییب، قوروب ، دولاندیرانلار داریوش علیزاده و احمد اسدی ایدیلر. بو مراسم غربی آذربایجانین آشیقلار درنگی نین یاردیمی ایله قورولموشدور.
آشیق اسمعلی اوستادینین سازی ایله اونون سبکینده بیر غربتی هاواسی اوخویور، بو آندا آشیق درویشین قیزی, آتاسینی خاطرلایاراق گؤز یاشینا مالک اولا بیلمه ییر.
آشیق صبور اوستادینا یازدیغی شعری اوخویور
آشیق عبدالله چالدیغی و اوخودوغو هاوادا اوستادینی یاد ائدیر
شاعر محمود شامی آشیق درویش حاقدا شعرینی اوخویور
آشیق عرب اوستادی آشیق درویشین اوروجلوغا یازدیغی شعرینی گرایلی هاواسی ایله و ائله آشیق درویشین اؤز سازی ایله چالیب اوخویور...
ندنسه آشیق عرب اوخویاندا، مراسمه قاتیلان خانیم لارین بیری اؤزونو ساخلایا بیلمه یرک، آشیق عربین نیسگیللی اوخوماغینا گؤره آغلاماغا باشلاییر...
شاعر اتابک تیموری ،جواد دربندی جنابلارینین بو آغیرلامایا گؤندردیگی مکتوبو اوخویور
احمد اسدی آشیق درویشین یاشامینا گؤره بیر مقاله و آردیجا آشیق درویشه یازدیغی شعرینی اوخویور
آشیق ذکریا آشیق درویشین سئودیگی هاواسی اولان کسمه کرمینی چالیر...
شاعر ،یازیچی و آراشدیرماچی بهرام اسدی آشیق درویشه بیر شعر تقدیم ائدیر
آشیق رضا گؤزل سسی و درویشین قایداسی ایله درویشی خاطرلاردا جانلاندیریر
شاعر علی رشتبر آشیق درویشه یازدیغی شعرینی اوخویور
آشیق عبدالله و آشیق ذکریا قاباق قارشی اوخویورلار
آشیق درویشین سازی
برچسبها: آشیق درویش, آغیرلاما, 19, جو ایل دؤنومو, نوزدهمین سالگرد آشیق درویش, احمد اسدی
آشیق درویش وهاب زاده نین وفاتینین 19-جو ایل دؤنومو و آغیرلاماسی اورمودا کئچیریلدی. بو مراسم ایکی بؤلومدن تشکیل تاپمیشدی.
1- سحر باشی= بو بؤلومده یوزه یاخین درویش سئودالیسی اونون مزاری اوسته حاضر اولوب ، بیر فاتحه ایله اوستادی یاد ائتدیلر.
مزار اوستونده، آشیق علی یئکانلی، آشیق حیدر نیرومند،آشیق ذکریا ملکی، قوشاچایلی صفر ابراهیمی، آشیق صبور شریفی، شاعر ، یازیچی و دین عالمی اولان مصطفی قلیزاده ، شاعر-یازیچی بهرام اسدی اؤز سؤز-صحبتلرینی و خاطره لرینی آشیق درویش حاقدا سؤیله یرک او مرحوما رحمت دیله دیلر.
آشیق صبور شریفی- شاگردی
آشیق یوسف اوحانئس
بیر آشیق آغلایارکن
آشیق حیدر نیرومند
آشیق ذکریا ملکی- شاگردی
آشیق علی یکانلی
شاعر و یازیچی بهرام اسدی
برچسبها: آشیق درویش, مزار, آغیرلاما, 19, جو ایل دؤنومو, نوزدهمین سالگرد, احمد اسدی
بو صنعت بیزیم وارلیغیمیزدیر، گرک قویمایاق آرادان گئده
آشیق بولود ساعد ایله دانیشیق/ دانیشیق آپاران: احمد اسدی
اشاره: گنج آشیقلار بلوقونون دگرلی اوخوجولاری، بو دفعه گئدیب آشیق بولود ساعد ایله دانیشیق آپارمیشیق. آشیق بولود، اورمونون آدلیم آشیقلارینداندیر. او هم گؤزل یوردوموزدا، همده یوردوموزدان ائشیکده خارجی اؤلکهلردهده تانینمیش بیریسیدیر. آشیق بولود 1338-جی ایلده ملکندینین(ملکان) باباکلک کندینده دونیایا گؤز آچیب. 6-7 یاشی اولدوغو واختلاردا عائلهسی ایله بیرلیکده اورمویا کؤچور و بو شهرده قالارگی اولور. آشیق بولودون اوغلودا آشیقدیر و اورمو بؤلگهسینده آشیق فورماسیندا فرقلی چیخیشلاری ایله تانینیر. آللاهدان آشیق بولود ساعد و اونون خلف اوغلو سایین عسگر ساعده باشاریلار دیلرکن، دانیشیغیمیزی اوخوماغا دعوت ائدیرم.
دانیشیغی و شکیللری ادامه مطلب بؤلومونده باخا بیلرسینیز...
برچسبها: آشیق, آشیق بولود, آشیق عسگر, آشیق دهقان, آشیق درویش, اورمو, بابا کلک, احمد اسدی
ادامه مطلب
اوزانلار ديارينين غريب اوزاني
يازان : احمد اسدي
( بو یازی آشیق حسین اوزانلی نین ۲۲ ایل وفاتیندان کئچمه سینه باخمایاراق، اونون حاقیندا یازیلان ایلک یازی دیر.)
يوردوموز آشيق صنعتينين بئشيگي اولاراق، هر کندينده و شهرينده آشيقلارين ايزي ايله راستلاشماق اولور.
بو سيرادا آشيقلارين آدي ايله ايلگيلي کندلريميزه ده راست گلمک اولور. قاراداغدا اوزان و آشيقلي کندلري، سايين قالادا يوخاري اوزان و آشاغي اوزان کندلري، زنجانين هجهريسينده اوزان کندي، اورمودا ايسه اوزان مليک، اوزان اسکندري و قيزيل آشيق کندلري.
بو کندلره نهدن بو آدلارين وئريلمكلري، هله ليک بيزه آيدين دگيل. آما بير زاد آيديندير، او دا بو، خاطرلاتديغيميز کندلرين جماعتي کئچميشده آشيق اهلي اولوب و سؤز-صحبت بيليرميشلر. اولا بيلر اوزاق کئچميشلرده بو کندلر اوستاد اوزانلارين مسکني اولوبلار و يا اؤز بؤلگهلرينده اوزان-آشيق اوجاغي اولوبلار.
سؤزوموز اورمونون اوزان کنديندهدير. اوزان آدي ايله مشهور اولان اوزان مليک، اورمونون باراندوز ماحاليندا يئرلشير.
بو کندين اورمو شهري ايله آنجاق نئچه کيلومتر آراسي وار. باراندوز ماحالي اولو آشيق، شاعر و عارفيميز دوللو مصطفانين اؤز وصيتي اوزره تورپاغا تاپشيريلديغي يئردي.
دوللو مصطفي نيه باراندوزدا تورپاغا تاپشيريلماغيني ايستهييب؟ بو اؤزو بير مسئلهدير. اولا بيلر، کئچميشده، بورا آشيق اوجاغي اولوب.(اوزان کندينينده آدي بونونلا ايلگيلي اولا بيلر.) بلکه دوللو مصطفا دا اونون اوچون اؤز دوغما ماحاليندا يوخ، باراندوزدا مزارينين سالينماسيني ايستهييب.
آما هر نه دي، دوللو مصطفانين مئيليني باراندوزا سالان بير جاذبه وار ايميش. هله دوللو مصطفادان ياريم عصر سونرا باراندوز کندينده آشيق حسن چوبان(خان چوبان) آدلي بير اوستاد آشيق دا ياشاييرميش. اورمونون آدليم آشيغي، آشيق درويش ده اونون شاگردلريندندير.
آشيق درويش جوان ايکن، آشيق چوبانا خدمت ائتمگه باراندوزا يوللانيب، ايکي ايل آشيق چوبانا شاگردليک ائدير.
ايندي آشيق درويش سبکي ايله مشهور اولان، سبک ده منجه ائله باراندوز سبکيدير. آنجاق، او ماحالدان بو سون دؤورده اوستاد آشيقلارين اولماماسي، باراندوز سبکينين آديني ايتيريب و آشيق درويشين ده آدليم اولماسينا گؤره، بو سبکين آدي دگيشيلرک، درويش آدينا دئييليب.
آما کئچک اوزانا. باراندوزدا يئرلشن اوزان کندينين جماعتي علوي(اهل حق) تورکلريندن تشکيل تاپيب. بو کندده اؤنجهلر ايکي آشيق ياشاييب. بيري آشيق امراه اوزانلي و او بيريسي آشيق حسين اوزانلي.
آشيق امراهين نه زمان ياشاييب، نه زمان وفات ائديگيندن خبريميز يوخدور. ان آزي 100 ايل بوندان اؤنجه ياشاميش اولا بيلر. آما سؤزوموز آشيق حسين اوزانلي اوستوندهدير.
آشيق حسين اوزانلي آدي ايله مشهور اولان، حسين محمد اوغلو سلطاني ،1305-جي گونش ايلينده اوزان مليک کندينده دونيايا گؤز آچدي. آشيق حسين اورمونون علوي تورکلريندنايدي. بو دگرلي آشيق اوشاق ايکن آناسيني ايتيرهرک، يتيم قالميشدير.
اونون سازا- سؤزه علاقهسي يئني يئتمه دؤورلريندن باشلايب، تقريباً 20 ياشي اولدوغو بير واختدا آشيقليغا مشغول اولور. مختلف کندلره و شهرلره تويلارا گئدير.
آشيق حسين جوانليقدا اورمويا کؤچور و بير آز مدتده قوشاچايدا ياشايير. اونون بير قيزي، بير اوغلو واردير.
آشيق حسينين اؤزونه مخصوص سبکي اولاراق، سازي، بو بيري آشيقلاردان بير آز فرقلي چاليرميش. آشيق حسينين اوخوماغي و صحبتلرده دئييشيده، اؤزونه مخصوص ايدي.
شيرين ديلي و خوش لهجهسي ايله داستانلاري اوستاجاسينا ايفا ائديردي. اونون قوپوزو دا فرقلي ايميش.
بيلديگيميزه گؤره اورمو آشيق مکتبينده قوپوزون تئللري 7 و تبريز-قرهداغ آشيق مکتبينده 8 اولور، آما آشيق حسينين قوپوزو 9 تئللي ايميش. او اورمو آشيق هاوالاريندان علاوه، تورکيه هاوالاري و موغاملاري دا بعضاً سازدا ايفا ائديرميش.
اونون ساز چالما قابليتي ده اوستون ايدي.
بير سيرا آشيق هاوالاريميز وار، چتين و آغير هاوا حساب اولورلار و هر آشيق اونلاري چالماق ايستهمز آما آشيق حسين بو هاوالاري لاپ اوستاجاسينا ايفا ائديب عهدهسيندن گلميشدي. بونلاردان مسلمان کشؤوروسو، شاغي، دول هجراني کيمي هاوالارين آدلاريني چکمک اولار. اليميزه چاتان کاسئتلر ده بو سؤزو آيدين و آشکار بللنديرير.
توپلاديغميز معلومات اساسيندا، اونون ان سئوديگي هاوالار ديوان، تجنيس، جمشيدي و خالداري اولموشدور.
آشيق سئورلرين دئديگينه گؤره خالداري هاواسيني هله اونون کيمي چالان اولماييب.(بو هاوا اينديليکده، آرادان گئتمک اوزره دير و آشيقلار چالماييرلار.) آشيق حسينين ان سئوديگي آشيق داستانيدا شاه اسماعيلين داستاني اولموشدور.
آشيق حسين اوخودوغو هاوالاردا چوخ آشيق داستانلارينين شعرلريني اوخوسا دا، رحمتليک پورآذر و جوانمردين شعرلريندن ده آرا-سيرا اوخويورموش. اونون بير چوخ آشيق ايله دوستلوغو اولوب و عموميتده اورمو آشيق محيطينده اولان آشيقلارين دئمک اولار هاميسي ايله تانيش اولوب. آنجاق صنعت دونياسيندا ان ياخين يولداشي، آشيق درويش اولوبدور. آشيق درويشه عاشق اولان حسين، اونون معرفتي و هنري قارشيسيندا هر زمان باش اگيب و احترام ايله ياناشيب.
ان ياخين دوستو، درويش ايله اوزون زمانلاردان دوستلوق علاقهلري قوروب و دائماً ايلگيده اولموشدولار. درويشين سسيني و چالقي طرزيني چوخ سئورميش.او هم ده اورمونون آدليم آشيغي، آشيق فرهادين بعضي هاوالاردا پنجهسيني اؤيرهنرک، اونا اوخشار چاليرميش. آشيق دهقانين دئديگينه اساسلاناراق، آشيق فرهاد شوخلوق ايله دئيهرميش بو حسين منيم پنجه¬مي اوغورلاييب! ائله منه تاي چالير!
نهايت بير عؤمور آشيقليقدا زحمت چکن آشيق حسين 1369/10/2تاريخينده دونياسيني دگيشير و آشيق ويصل دئميشکن، صادق ياري تورپاغا قوووشور و اؤزو ايله برابر سينهسينده اولان، ائليميزين سؤز خزينهسيني تورپاغا آپارير. اوزانيميزين مزاري توپپوزآوا کندينين مزارليغيندا يئرلشير.
تأسفلر اولسون، اونون ديريليگينده قدريني بيلن انسانلارين سايي چوخ آز اولدو. دئمک اولار بير پارا مسئلهلره گؤره اونون کيم اولدوغونو دوشونه بيلمهديلر.
آشيق حسين منزوي بيريسي اولاراق، عؤمرونون سون ايللرينده کندلرينده و اؤز ائوينده يالقيز ياشادي. اوزان کندينين جماعتي ده اونا چوخ دگر وئرمهديلر و دئمک اولار ائله بونا گؤره ده صنعت دونياسيندان آيريلاراق، يالقيز و منزوي بير انسانا چئوريلدي.اونون روحونا بير فاتحه دئيهرک، اومود ائديريک، کئچميش اوزانلاريميزين يوللاري ايتيب باتمايا و قدرلري ديري ايکن بيلينه.
قایناق شخصلر:
1-آشيق حسينين نوهسي، همت سلطاني جنابلاريندان بيلگيلريني اختياريميزدا قويماغينا گؤره اؤز تشکرومو بيلديريرم.
2-اوزان کنديندن اولان، ائلیمیزین خوش صحبت و دگرلي شاعري قهرمان اکبري(دوغوم 1333) جنابلاريندان دا اؤز بيلگيلريني اختياريميزا قويدوغونا گؤره درين تشکرومو بيلديريرم. اکبري جنابلاري، آشيغين عؤمرونون سون ايللرينده سيرداشي و دردداشي اولوب ، مرتب اونون ائوينه گئديب، اونونلا گؤروشورموش. بورادادا اکبری جنابلارینین ایکی شعرینی سیز عزیز اوخوجولاریمیزا تقدیم ائدیریک.
گول كيمي دير
سنين او حسن جمالين ساناسان گول كيميدير
هؤروگون دالدان اگيلميش سويا سونبول كيميدير
اورهگين سن كيمه وئردين گؤزهليم بيلمهديم هئچ
منيم آنجاق سنه مئيليم گوله بولبول كيميدير
كيرپيگين صف- صف اولوبدور قاشين آلتيندا دوروب
ييخماغا دوشمن ائوين ال بير اولان ائل كيميدير
سنين او شكّر شهدين نهيه گؤر اوخشاري وار
بير ياشار كؤرپه اوشاقدا آچيلان ديل كيميدير
سن گل اغياره اينانما يارا بئل باغلاگيلن
يار يار اولسا سني ساخلار دلييه چؤل كيميدير
گل اوزاق گزمهگيلن اكبريدن مسكيندير
مسكينين گؤز ياشي داغ-داشي ييخار سئل كيميدير
سنده دی
ای نازنین سلیمانین شوکت شانی سنده دی
بدخشانین لعل گوهر درخشانی سنده دی
هر گؤزلین بیر آدی وار، هر میوهنین بیر دادی
عرشیدهکی ملکلرین بیر نشانی سنده دی
***
گؤزللیکده نئجه گؤردون سن یوسف کنعانی
عشق پردهی عصمتدن چیخارتدی زولئیخانی
ترسا قیزی چوخ اینجیتمه بیزیم شیخ صنعانی
اولسا اگر اونون دردی بیل درمانی سنده دی
***
گؤزلرین جلاد اولوبدور وئریری فرمان جنگ
قاشین کمان کیرپیگین اوخ آتیر منه توپ توفنگ
بهار اولموش گوللر آچمیش گول باغیندا رنگ به رنگ
صبا دگمیش زولفون اولموش پریشانی سنده دی
***
اذن وئرسن گؤزلرینه بیرده تکیم گؤزومو
دوروب باشینا دولاننام یئره سالما سؤزومو
اؤلن گونده سنه ساری دؤندرهرم اوزومو
اکبریدن اوز دؤندرمه دین ایمانی سنده دی
برچسبها: آشیق حسین, اوزان, اوزانلی, آشیق, آشیق درویش, آشیق فرهاد, آشیق دهقان, باراندوز, دوللو مصطفی, آشیق چوبان, قهرمان اکبری, احمد اسدی
اونودولموش اوزانلاریمیزدان، آشیق قوربان موسیقی
(57 ایل آشیق قوربانین وفاتیندان سونرا ، بو یازی آشیغیمیزین حاقیندا یازیلان ایلک یازی دیر.)
یازان: احمد اسدی
جمال آوالي آشيق قوربان آدي ايله تانينان، آشيق قوربان موسيقي تقريبي اولاراق، 1268-جي ايلده اورمونون جمال آوا کندينده دونيايا گؤز آچدي. آتاسي لک طايفاسينين خانلاريندان ايدي. اونلارين ائلي، سالماسين لک ماحاليندان جمال آوا کندينه يايلاق- قيشلاق ائديرميشلر. آما سويوق قيشلارين بيرينده، جمال آوا کندينده اونلارين مال-داوارلاريني بوران و شاختا وورور. بو ايشين نتيجه سينده 5000 باش قويونلاريني الدن وئريرلر. بونا گؤرهده ائللري جمال آوا کنديني مسکن ائديب، اورادا قالارگي اولورلار.
قوربان
20 ياشينا چاتديقدان سونرا، آشيقليق هوسينه دوشور و موسيقي داليجا گئدير. (موسيقييه علاقهسينه گؤره ده، اونون سوي آديني موسيقي سئچيرلر). او زمانلار خويدا بير آيدين اورهکلي و اوستاد آشيق ياشاييرميش، آدينا کورفرهاد
دئييرميشلر. قوربان دا آشيق فرهادي اؤزونه اوستاد سئچيب، اونون محضرينه گئديب ساز
چالماق ايله اوخوماغي اؤيرهنمگه باشلايير. اؤنجه
آشيق فرهاد اونون اللريني لمس ائدهرک، بارماقلارينين يوغون
اولدوغونو دئيهرک، اونون ساز چالانماياجاغيني بيلديرير. آما
قوربان تصميمين توتموشدور و هئچ نه اونو اؤز يولوندان دؤندره بيلمزدي.
آشيقليق عشقي قورباني گئري دؤنمگه قويمايير و بو يولدان ال چکمهيير. بير نئچه مدت آشيق فرهادين يانينا گئدن، قوربان، اونون سئچيلن و ساييلان شاگردلريندن اولور و آشيقليق استعداديني هر کسه نشان وئرير. گؤزل و اينجه دويغولاريني سازلا قوووشدوروب، آشيقليغا باشلايير.
قوربان
ائله سازي اؤيرهنديگي يئر، يعني خويدا آشيقليق ائديب اورادا
قالارگي اولور. خويدان ائولنن آشيق قوربان، ايکي قيز، بير اوغلان آتاسي اولور و
خويدا بير-بيرينين آرديندان آشيقليقلا برابر خوش گونلري کئچيرير.
آما بو خوش گونلر دوام تاپمايير و آذربايجانين بلالي ايللري گليب چاتير. آذربايجانين غرب بؤلگهسي چئشيتلي هجوملار و باسقينلارا معروض قالير. ارمني-جيلو دستهلري خوي، سالماس، اورمو، سولدوزا باسقين ائديرلر و چوخلو آذربايجان اهالسيني اؤلدوروب يوردلاريني ويران قويورلار.
ارمني لرين باسقيني ايله برابر، خوي شهري 1296-جي ايلده ارمني دستهلرينين 57 گونلوک محاصرهسينده قالير. بونونلا برابر، آجليق و قحطليک باش وئرير. يئمگه و قارين دويوزدورماق اوچون هئچ نه تاپيلمايير. بونا گؤره ده، خوي اهاليسينين چوخو خستهلنرک، سوء تغذيه و سوء هاضمه خستهليکلرينه توش گليرلر. بو ايش، آشيق قوربانين اوشاقلاريندان دا يان کئچمهيير، اونلاري دا ياخالاييب، اؤلوملرينه سبب اولور. قوربانين حيات يولداشي دا اوشاقلارينين دقّيني گتيريب، وفات ائيله يير.
قوربان، بير داها خويدا، تک و يالقيز قالير. بو اوزدن خويدان چيخيب، ديلمانا يوللانير. ديلماندا آشيقليق ائديب، گونونو کئچيرير. بير نئچه مدت ديلماندا ياشاديقدان سونرا، بير دول آرواد ايله عائله حياتي قوروب و اورادا قالارگي اولور. قوربانين ديلماندا قالديغي ايللرده، اوچ اوغلو دونيايا گلير.
علي(1302)، ولي(1304)، قولو(1306). فلكين اليندن، آجيلار چکن قوربان، يئنه ده فلگين بلاسي ايله راستلاشير. 1310-جو ايلده ديلمانا بؤيوک بير زلزله گليب، هر نهيي يئر ايله بير ائديب ديلماندان يالنيز بير تورپاقلي تپه قالير. خوشبختچيليکدن بو دفعه قوربانين عائلهسي، جان ساغليغي ايله، بو بلادان قورتولورلار. او زمان ديلمانين يئرينه، سالماس آددا يئني بير شهر سالينير.
قوربان دا اورا گئديب، بير ائو تيکير و سالماسدا قالير. سالماسدا، 1312-جي ايلده آشيغين خديجه آدلي بير قيزي دونيايا گلير. بير نئچه مدت سونرا، سالماسدا ياشايا بيلمهين و اؤز کندلريني اؤزلهين، آشيق قوربان، کندلرينه قاييدير. قوربانين جمال آوايا گيريشي ايله، آتاسي وفات ائيله يير. آتاسينين جسديني قوشچويا داشيان واختدا، يولدا آتاسي حاقدا مرثيه لر و آغي لار اوخوياراق، قوشچودا تورپاغا تاپشيرير.
يئنه ده، روزگار قورباندان دؤنور، 1317-جي ايلده بير داها حيات يولداشي فاطما خانيمي ايتيرير، قوربان يئنه ده يالقيز قالير. بير داها ائولنمهين، قوربان، آشيقليغا گئتديگي گونلر، اوشاقلاريني باجيسينا تاپشيريب، چاغيريلديغي يئرلره يوللانير.
اؤز
دؤورونده انزل ماحالينين ان آدليم آشيغي اولان، قوربان موسيقي، سازي و سؤزو ايله
توي شنليک مراسملرينه قاتيلير. ها بئله، انزل ماحاليندا، ديل جلماني آدي ايله
مشهور اولان، جلمان(ياللي) ريتم لريني اوستاليقلا ايفا ائدير.
چوخ شيرين صحبت و داستانلاري ايله مشهور اولان قوربان موسيقي، جمال آوا کندينين قهوه خاناسيندا چوخلارينا بو شفاهي خالق داستانلاريندان اؤيرهدير. آما بير داهادا چرخ، دؤنور و بو دفعه سيرا دموکرات کوردلريندهدير. دموکرات کوردلري، انزل ماحالينا يورويوب، نئچه کندي و اونونلا برابر عائلهلريني تالان ائديرلر. بو تالاندان، قوربانين عائلهسي ده، نصيبسيز قالمايير و پاييني آلير.
عؤمرونون سون گونلرينه قدر، آشيقليق ايله مشغول اولان، آشيق قوربان موسيقي نهايت 1334-جو ايلده، بير سويوق قيش گونونده، جمال آوا کندينين قهوه خاناسيندا گاز ايله زهرلنيب و مسموم اولور و ايکي گوندن سونرا بو دونياني ترک ائدهرک، ابديته قووشور.
اونو جمال آوا کندينين مزارليغيندا دفن ائديرلر. اوشاقلارينين دئديگينه گؤره، عؤمرونون ياشاديغي ايللرده، دائم غرور و عزت ايله ياشاميشدي و فلكين مختلف سيناقلاريندان باش اوجا چيخمشدير.
آشيق
قوربان هم ده، بير مؤمن و اعتقادلي مسلمان ايدي. او محرم و صفر آيلارينا خاص حؤرمت بسلهميشدي. قوربان، محرم و صفر آيلاريندا، سازينين
پردهلريني و سيملريني آچاراق، بو آيلاردان سونرا،
بير داها سازينا پرده و سيم قوشورموش. بو دا
اونون بو آيلاردا هوس ائديب ساز چالما
فکرينه دوشمهسينين قارشيسيني آلماسي سببيندن ايدي.اونون سازی هله ده قالیر و اؤز نوه سینین ائوینده دیر.
دئييلنلره گؤره، اؤزونه مخصوص ابهتي وار ايميش و آشيقليقدا، آشيقليق شخصيتينه چاتميش ايدي.اورمونون آدليم آشيغي، آشيق فرهاد ايله ده، دوستلوق علاقهلري وار ايميش و اونون شاگردلرينه ده چوخ سؤزلر اؤيرهتميشدير. آشيق درويش کيمي، بؤيوک آشيقلاردا اوندان بير واختلار سؤز-صحبت اؤيرهنميش ايميشلر.
او گئتدي، آما اونون آدي و يادي بوگون ديللرده قاليب و ياشايير و خوش سؤزلر ايله آنيلير. هله ده شهريميزين قوجامان انسانلاري اونون سؤز-صحبتي و مردانهليگيندن دئييرلر.بو دونيادا انسانين اؤلوموندن سونرا، ياخشي آد قاليرسا، نه ياخشي. بئله انسانلارين ياشاييشلاري دا بيزه اؤرنک اولماليدير. بو دونيادا انساندان بير قورو آد قالار، او دا پيس اولسا نهيه دگر. سؤز صرافي خسته قاسم دئميشکن:
خسته قاسم, کيمه قيلسين داديني؟
جاني چيخسين, اؤزو چکسين اودونو
ياخشي ايگيد يامان ائتمز آديني
يامان آددان چونکو اؤلوم ياخشيدي
_____________________
آشیغیمیزین نتیجه سی، مهندس سعید موثق خواه دان بیلگی لری اختیاریمیزا قویماغینا گؤره تشکر ائدیرم.
عزيز اوخوجولاريميز، آشيق قوربان حاقدا هر تورلو بيلگينيز وارسا، بو يازيني گئنيشلنديرمکده بيزه یارديم ائدين، لطفاً.
___________________________________
دگرلي اوخوجولار، سايين محمود غلامي جنابلاري اورمونون كهريز كنديندن وبلاگيميزا باخيش يازاراق، آشيق قوربان حاقدا بو معلوماتي وئردي....
((بير گون آشيق قوربان سالماس شهرينده اولان باخچاجيق كندينه گئدير. بو كند آشيق اهلي دگيلميشلر و قورباني تمسخر ائديرلر. حتي بونو تويا آپاريب اونا پول وئرميرلر....
آشيق قورباندا او كنددن چيخاندا بير شعر قوشور. كي منيم بير بندي ذهنيمده قاليبدير. من بونو كنديميزين قوجالاريندان ائشيتميشديم.
وبا گلسين قوجالاري ايزله سين
گؤي اؤسكوره ك اوشاقلاري گؤزله سين
بير سئل گلسين كندينيزي دوزله سين
گؤرن دئسين هاياندادير باخچاجيق.))
----
سايين محمود غلامي يه اؤز تشكرومو بيلديريره م.
برچسبها: آشیق, اورمو, جمال آوا, آشیق فرهاد, آشیق درویش, آشیق قوربان, احمد اسدی
اشاره: کئچن گونلرده «نسلی از آفتاب» فئستیوالینین بیرینجی لری تانیناراق قورتولوش مراسمینده، اؤدوللرینی آلدیلار. بو فئستیوال ویاریشما مختلف بؤلوملرده قورولموشدور و مختلف اختصاصلاردا اولان صنعتکارلار، بو یاریشمایا قاتیلمیشدیلار. بو فئستیوالین آشیق موسیقی سینین اورمو مکتبی بؤلومونده ، آشیق نباتعلی علیزاده بیرینجی اولدو. بونا گؤره ده اونونلا بیر دانیشیق، آپارمیشیق. سیزی بو دانیشیغی اوخوماغا، دعوت ائدیریک.
برچسبها: آشیق, آشیق نباتعلی, سالماس, اورمو, آشیق درویش, آشیق دهقان, آشیق اسلان, احمد اسدی
ادامه مطلب
اورمولو شاعر، سایین بهزادنیا جنابلاری ایله مصاحبه/ دانیشیق آپاران: احمد اسدی
اشاره:
اورمو شهرینین، آغ ساققال شاعری سایین بهزادنیا جنابلاری ایللر بویودور، آشیقلار ایله گئت-گلی اولوب. بهزادنیا جنابلاری 50 ایلدن چوخدور، آشیق محیطینده و آشیقلار ایچینده یاشاییبدیر و ائله بو عامله گؤره آشیقلارین سؤز دریاسینا اودا وصلدیر. شاعر بهزادنیا اورمو آشیقلاری ایچینده سئویلن بیر شخصدیر و اورمو ادبیات سئورلریده اونو بیر باش آشاغی و آلچاق کؤنوللو انسان کیمی تانییرلار و اونو تانیان هر کیمسه، اونون اؤزونه مخصوص اولان متانتینه و خوش رفتارینا گؤره، مطلق سئومه لی اولورلار. بیزده گئدیب بو آغ ساققال شاعریمیزله گؤروشموشوک و گؤروشوموزون سیراسیندا بیر مصاحبه ائتمیشیک. سیزی بو مصاحبه نی اوخوماغا دعوت ائدیریک.
برچسبها: بهزادنیا, آشیق, شاعر, شعر, آشیق درویش, آشیق فرهاد, احمد اسدی
ادامه مطلب


text:
دیندیر منی هر دم گؤزه لیم ، فورصت اولاندا
وصلین بیزه بیر آن ، نه اولار، قیسمت اولاندا؟
یوزلرجه جفا ائتسین ، اونودماز سنی کؤنلوم
فیکیریمده سن ای گول ، یئنه هر صحبت اولاندا
کؤنلوم نئجه سنسیز ، گؤزه لیم ناله سیز اولسون
بولبول دایانارمی گولونه حسرت اولاندا
سن سیز ای شوخ منیم خوش گذرانیم یوخدور
سن کی یوخسان ائله بیل جیسمده جانیم یوخدور
عشق پروانه سی یم ، غم اودونا تابئم وار
خسته بولبول کیمی هر لحظه فغانیم یوخدور
بو یامان گونده منیم تکجه اؤمیدیم سن سن
سن سیز هئچ بیر کسه عالمده گمانیم یوخدور
صبر و آرامیمی الدن ، غم هجرانین آلیب
بیرده غم چکمه گه جیسمیمده توانیم یوخدور
حاضیرام جانیمی عشقینده فدا ائیله مه یه
قسم او جانینا بیر ذره یالانیم یوخدور
واحیدم آتش حسرت ، بورویوب دور و بریم
یانیرام حالیمه بیر قلبی یانانیم یوخدور


text:
آذربایجان کندلری و شهرلری نین نه یی آدلیم دیر ؟
رضا همراز
تورک اوتوراقلاری ؛ اوزل لیک له آذربایجانین یئییب – ایچمکی تبریز باشدا اولماقلا ؛ دونیا یئمک لریندن سئچیلر . حله آتا – بابالاریمیز ایللر اونجه بیر بئله مثل ایشله تمیشلر : " هر یئرده قازان ؛ تبریزده خرج له " دوغروداندا آذربایجان ؛ خصوصی ایله تبریز تاریخیمیزده اوزونه نه خصوصیت قازانمیشدیر کی بیر بئله آدی دیلده – دیشده گزیر ؟ ایللردن بری آشار – داشار فولکولوروموزا دایر توپلادیغیم دفتره او گون گوز سالدیقدا آذربایجان شهرلرینین آدلیم لارین یازدیغیمی بیر داها گوزدن کئچیردیم . همان دفترده بونلاری یازمیشدیم .
1- اسکونون دوشابی ؛ چوره یی هابئله پالیتی مشهوردور .
2- ماماغانین قارپیزی مشهور دور.
3- خویون سیمیشقاسی ایله ایپ بورکو ؛ هابئله قیش پالتارلاری یا خود گئییم لری مشهور دور .
4- تبریزین قولابیه سی ؛ کوفته سی ؛ آجیلی ؛ لوکاسی و بیر چوخ یئمک لری مشهور دور .
5- اورمونون بیت میش نوغولو مشهور دور .
6- زونوزون آلماسی مشهور دور .
7- سارابین کره سی مشهور دور .
8- ساوالانین بالی مشهور دور .
9- ماراغانین صابینی هابئله باسلیغی مشهور دور .
10- آذرشهر یا هامان توفارقانین لپه سی مشهور دور .
11- قره مه لیین یئمیشی مشهور دور .
12- سردری نین آلچاسی ایله آغ هولوسو مشهور دور .
13- میانداب یا خود قوشا چایین قندی مشهور دور .
14- مرندین آریی ایله فریی مشهور دور .
15- لیوانین پنیری مشهور دور .
16- لاله نین بامادورو ایله بیبه ری مشهور دور .
17- واسیمینجین شور خیاری مشهور دور .
18- هریزین قالی سی مشهور دور .
19- مشگین یا خود خیاوین اوزومو مشهور دور .
20- بینابین کابابی مشهور دور.
21- هربی – بره نین قیزیل گولو مشهور دور .
22- آخماقیه نین چوره یی مشهور دور .
23- بوستاناوانین یئر آلماسی ایله فتیری مشهور دور .
24- زنگانین پیچاغی مشهور دور .
25- گانباهانین آیی سی مشهور دور .
26- ایلخیچی نین سوغانی مشهور دور .
27- کندوانین سویو مشهور دور .
28- ملیک کندی یا بوگون دولتی سندلرده ملیکانین قورو اوزوم لری مشهور دور .
29- شیرامینین اوزومو مشهور دور .
30- شام قازانین قایماغی مشهور دور .
31- حکم آوارین تیرپی مشهور دور .
ساوه ماحالینین تانینمیش ؛ هابئله خوش ذووقولو شاعیری ؛ حاج قاسیم اوغلو رحمتلی حاج اکبر رزاقی ( 1299 – 21/5/1368 تاسوعا گونو ) شعرلرینین بیرینده بیر سیرا بولکه لرین تانینمیش شئی لرین باجاریق لا آد آپارمیش دیر . البته بو یئرلرین بیر سیرالارین تورک اوتوراق لاری احتوا ائدیرلر کی شاعیر منجه ماراقلی بیر موضوع یا اشاره ائتمیشدیر . شاعیرین شعرینین بیر سیرا بیت لری بئله اولموشدور :
... وئریبدی غله نی کرمانشاها ساری یاغ ایله ات و داوار ؛ سوتو بو اولکه لرستانه
اریک له قیسی دماونده ؛ شهریاره اوزوم وئریب دولابه خیاری ؛ توتو براقانه
شیره و باسلیغی وئرمیش ملایره یارادان چاناق ایله گونو وئرمیش خدا همدانه
وئریبدی جهرما خورما و قمصره عطری قالینی عقرب جراره ایله کاشانه
نار ایله انجیری ساوه محالینا وئرمیش شیرین قووونو زرنده ؛ پیچاغی زنگانه
چایینی لطف ائیله ییب لاهیجان ولایتینه شکر خوزستانا ؛ قندین وئریب فریمانه
او شهسواره وئریب پورتاغال و نارنگی اوزومو قزوینه و پوسته نیده داموغانه
وئریبدی ماهی ارزانی رشت و انزلیه مرکبات و دویونو وئریبدی گیلانه
تعاروف ایله قاتیق شهر ری اهالی سینا گز ایله هئیوانی لطف ائیله ییب صفاهانه
او یزده پشمک و گرگانه خربزه قند تک قوما سوهانی وئریب زیره نیده کیرمانه
وئریبدی طالیبی و گرمکی ورامینه هوای دلکش و گیلاس و آلما شمرانه
نطنزه آرمود وئرمیش بهارده قارپوز سیغار ایله توتون و تریاکی توسیرگانه
وئریبدی کوفته کبابی بلاد تبریزه کره نی شهر سرابه ؛ پنیری لیقوانه
پشنده یاخشی یئر آلما و خمسه یه بوغدا وئریبدی شافتالینی ؛ آلمانی خوراسانه
قاچاقلی یورفا آتی تورکمه نه وئریبدی خدا خوروزو لاره ؛ سیقرلا بوغانی سیستانه
یئمیش له آق دوشو و مزلقانه روزی ائدیب سرین هوانی وئریب قار ایله قار قانه
تامام مملکته نعمتی وئریب بوللو عوضده لطف ائیله ییب اشتهانی تهرانه
فکاهی شعر دئییب شاد قیلماغا خلقی وئریبدی " اکبر رزاقی " نی میصیرقانه .
قایناقلار ؛ ایضاحلار :
1- ساوه دن بیر ایشیق – حاج اکبر رزاقی نین دیوانی ؛ تهران نشر اندیشه نو ؛ 1390
2- بو سطیرلرین یازارینین ( رضا همراز ) شخصی فوندو - تبریز


text:
رجب ابراهیمی کورابازلی ( فرهاد اردبیلی ) خالق ترانه جاودانه " آیریلیق " آذربایجان به دلیل عارضه مغزی از دیروز در بیمارستان علوی اردبیل بستری شده است.
رجب ابراهیمی ( فرهاد اردبیلی ) شاعر شعر آیریلیق
شاعری که شعری سرود تا تمام دنیا و تمام خواننده ها آن را بخوانند
بیو گرافی
۱۳۳۵- نجی ایلین مهر آیینین اوْنبئشینده، ، گئجه واختی اردبیلین کوْرابازلی کندیندن کؤچوب، تهراندا یاشایان۲۲ یاشلی بیر گنج شاعر ، اؤزو ایله زمزمه ائتمگه باشلادی. اوْ هئچ بیلمیردی سؤیلهدیگی شعر، ایللر بوْیو یاشایاجاق و آذربایجان خلقینین آیریلیق و حسرت دردلرینی ترنم ائدهجکدیر. اوْ گنج شاعرین گئجه واختی قوْشدوغو آیریلیق ماهنیسی، یاشادی، یاییلدی و هامی آذربایجانلیلارین دیللرینه دوشدو. اوْنون ماهنیسینا، قدرتلی بستهکار مرحوم اوُستاد علی سلیمی، موسیقی یازدی و بیر چوْخ آذربایجانلی هنر صاحیبی و قدرتلی سسه مالیک اوْلان خواننده، بوُ ماهنینی اوْخودولار. آیریلیق، آمان و یامان اوْلدوسادا، هامی آذربایجانلیلار اوْنو سئودیلر و دؤنه – دؤنه اوْنلا بیرلشدیلر.
۱۳۹۰ – نجی ایلین مهر آیننین اوْن آلتیسیندا، تهرانداکی فردوسی سینماسیندا، ایکیمین آذربایجانلی، آیریلیق ماهنیسی و دیگر گؤزل و اورگه یاتیم ماهنیلارین شاعری رجب ابراهیمی(فرهاد) دان تجلیل ائتدیلر. بوُ ییغینجاق، فرهادین ۷۷- نجی دؤغوم گونو و آیریلیق ترانهسینین ۵۵- نجی یارانما گونو ایله برابر قوُرولموشدور. بوْ مراسیمده، تهران و بوتون آذربایجان شهرلریندن گلن شاعر، یازیچی، هنرمند و هوسکار اشتراک ائتمیشدیر. ییغینجاقدا، حسن مجیدزاده(ساوالان)، جعفرپور، یاشار، نیراوغلو و بیرنئچه شاعر شعر اوْخودولار. همده دکترحسین محمدزادهصدیق، دکتر سلاما…زاده، مهندس یکانلی، خانم شایق و بیر نئچه باشقا قوْناق، دانیشیق آپاردیلار. بوُنلاردان علاوه، مراسیمه قاتیلان بیر چوْخ خواننده و عاشیق، فرهادین ترانهلرین اوْخویاراق، جلسهنی شنلدیردیلر. بوُ مراسیم، گئجه ساعات دوْققوزدان باشلایاراق، سحر بیریاریمدا، مجلسین اوللیندن سِنده اوْتوران شاعر، فرهاد ابراهیمینین دانشیقلاری ایله سوْنا چاتدی.
بوُ مراسیمی، تهرانداکی “کانون هنرمندان موسیقی آذربایجان” اوْجاغی، بیر چوخ دیگر آذربایجانلینین همتی ایله ترتیب وئرمیشدیرلر. بوُ ییغینجاق، مرتضی مجدفرین توسطی ایله آپاریلدی.
آیریلیق، ایللر بوْیو آیریلیق و حسرت دوُیغولارینی ترنم ائتسهده، فرهاد ابراهیمینین ۷۷- ایللیگی گئجهسینده، بیرلیک یاراتدی و آذربایجانین دؤرد بیر یانیندان بوُ سالونا ییغیشان آذربایجانلیلار بیرلیکده آذربایجان آدینی ترنم اتئدیلر. مراسیمین قیراغیندا، شاعرین ” آیریلیق” آدلی کتابیدا آچیقلاندی. بوُ کیتابی، تهرانداکی پینار نشریاتی چاپ ائدیبدیر. بوُرادا، کیتابین جیلدینین شکیلینی سیزه گؤستهرهرک، آیریلیق شعرینی ده کامیل صورتده گتیریریک؛ ایندییه قَدَر ماهنیلاردا ، عمومیتله بوُ شعرین ایکی یا اوچ بندینی دینلهمیشیک.
آیریلیق
فیکریندن گئجهلر یاتا بیلمیرم
بوُ فیکری باشیمدان آتا بیلمیرم
نئیلهییم کی سنه چاتا بیلمیرم
آیریلیق، آیریلیق، آمان آیریلیق
هر بیر درددن اوْلور یامان آیریلیق
اوُزوندور هیجرینده، قارا گئجهلر
بیلمیرم، من گئدیم، هارا گئجهلر
ووُروبدور قلبیمه یارا گئجهلر
آیریلیق، آیریلیق، آمان آیریلیق
هر بیر درددن اوْلور یامان آیریلیق
یادیما دوشنده آلا گؤزلرین
گؤیده اوُلدوزلاردان آللام خبرین
نئیلهییم، کسیبدیر مندن نظرین
آیریلیق، آیریلیق، آمان آیریلیق
هر بیر درددن اوْلور یامان آیریلیق
آیرلیق دردینی چکمهین بیلمز
یاردان آیری دوشن گؤز یاشین سیلمز
دئییرلر انتظار خستهسی اؤلمز
آیریلیق، آیریلیق، آمان آیریلیق
هر بیر درددن اوْلور یامان آیریلیق
نئجهکی ائلیمده، آیری دوشندن
سوْرار بیر – بیرینی، گؤروب بیلندن
حسرتله سیزلایار دائم بوُ غمدن
آیریلیق، آیریلیق، آمان آیریلیق
هر بیر درددن اوْلور یامان آیریلیق
ایللردی اوُزاغام آرخام – ائلیمدن
بولبولم، دوشموشم، آیری گولومدن
جوُر ایله آییریب شیرین دیلیمدن
آیریلیق، آیریلیق، آمان آیریلیق
هر بیر درددن اوْلور یامان آیریلیق
اوْلوبدور «بیگانه»، یاریم – یولداشیم
«غریبه» ساییلیر سئوگیم- سیرداشیم
بوُ جاوان چاغیمدا آغاردیب باشیم
آیریلیق، آیریلیق، آمان آیریلیق
هر بیر درددن اوْلور یامان آیریلیق
منی آغلاداندان گولوش ایستهرم
آیری دوشهنیمله گؤروش ایستهرم
حاصاری ییخماغا یوروش ایستهرم
آیریلیق، آیریلیق، آمان آیریلیق
هر بیر درددن اوْلور یامان آیریلیق
سئوگیلیک اوْلوبدور شأنی «فرهاد»ین!
سئوگیسی هاردادیر، هانی «فرهاد»ین؟
دئیهرک، چیخاجاق جانی «فرهاد»ین!
آیریلیق، آیریلیق، آمان آیریلیق
هر بیر دردن اوْلور یامان آیریلیق


text:
-
-
Archives
- March 2014
- February 2014
- January 2014
- June 2013
- May 2013
- April 2013
- March 2013
- February 2013
- January 2013
- November 2012
- October 2012
- September 2012
- August 2012
- July 2012
- June 2012
- May 2012
- April 2012
- March 2012
- February 2012
- January 2012
- December 2011
- November 2011
- September 2011
- August 2011
- July 2011
- June 2011
- May 2011
- April 2011
- March 2011
- February 2011
- January 2011
- January 1970
-
Meta
Category Archives: اوخومالیلار
کئچی
کئچی آلا-بولا, بوز کئچی, آی قوشا بوینوز کئچی! یالقیز گزمه, دولانما, داغا-داشا دیرمانما. بیر قورد چیخسا قارشینا, سن نه ائدرسن اونا? چوبان آچینجا گؤزون, قالار ایکی بوینوزون. شعر: عبدالله شایق
خوروز
خوروز آ پیپیگی قان خوروز, گؤزلری مرجان خوروز! سن نه تئزدن دورورسان, قیشقیریب بانلاییرسان? قویماییرسان یاتماغا, آی جانیم, مستان خوروز! شعر : عبدالله شایق
یاغیش
یاغیش یاغیش گلیر یاغا-یاغا, یا رب, یاغا بیزیم باغا, یئری دویونجا ایچیره, چمن گله دوزه, داغا. ائی عالمین جانی یاغیش, یاغ, ایسلات دونیانی, یاغیش! هاوا هردم گؤزللشه, آچا چیچک چمن, مئشه, یاغمور یاغیب گونش دوغا, چیخا اکینچیلر ایشه, ائی عالمین … Continue reading
قوشلار
قوشلار قوشلار, قوشلار, آ قوشلار! قارانقوشلار, آ قوشلار! جه-جه وورون بورادا, گاه یئرده, گاه یووادا. قونون بو تک بوداغا, چوخ گئتمهیین اوزاغا. آ قوشلاریم, گئتمهیین, منی قمگین ائتمهیین. قوشلار, نئچین گئدیرسیز? یوخسا کی سئیر ائدیرسیز? قوشلار اوچدو, اکیلدی, وای, سسلری … Continue reading
ادبلی
ادبلی سلام سلام اوشاقلار سیزه نئچه سؤزوم وار ادبلیدیر چون آدیم بالدان شیریندیر آدیم سئویرلر منی هامی چون وئریرم سلامی ال-اوزومو یویارام یئمکلری قویارام فیرچالارام دیشیمی قویمام قالا ایشیمی اوست-باشیم تر تمیز اودور کی اولدوم عزیز شعر : بهرام اسدی
قاتار
قاتار بورولور ایلان کیمی نه سویو وار نه یئمی سیقنالی وار اوو-اوو یول گئتمه یی دوو دی دوو (تپه لردن یئل کیمی دره لردن سئل کیمی) گئدر مقصده چاتار آدین ایسته سن قاتار. شعر : بهرام اسدی
معلم
معلم بالاجا اوغلان ایدیم ائویمیزده خان ایدیم آلتی یاشیم بیتنده مکتب واختی یئتنده آتام منه کیف آلدی منی یانینا سالدی آپاردی مدرسه یه آدیمی یازسین دئیه آدیم کئچدی دفتره باخیردیم قلملره بیلمیردیم نه دیر یازی نئجه یازیم کاغاذی نئچه واخت … Continue reading
مکتبلی قیز
مکتبلی قیز من مکتبلی بیر قیزام دئمه یین ساوادسیزام ائویمیزده آیپارا مکتبده بیر اولدوزام قیرمیزیدیر جورابیم شکیللیدیر کیتابیم خانیم هرنه سوروشسا اونا واردی جوابیم گؤزل گؤیچک بیر قیزام گول قیزام چیچک قیزام اوست-باشیم تر تمیز تئللری ایپک قیزام یومورو یول … Continue reading
Posted in Uncategorized, اوخومالیلار 2 Comments
بیزیم داغلار
بیزیم داغلار دره لری یان- یانادیر، بیزیم داغلار بیزیم داغلار بولودلارلا هم خانادیر بیزیم داغلار، بیزیم داغلار. بولاقلاری سرین-سرین، اویناغیدیر گؤزللرین، عرشه آچیب اؤز اللرین بیزیم داغلار، بیزیم داغلار. اتکلری چادیر، چادیر زیروه لری گؤیه چاتیر، اولدوزلارا کمند آتیر، … Continue reading


text:
یئنی بوناب
یئنی بوناب (تازا بیناب) (زعفران شهری - مرندشهری نین بینابی) ایران اولكه سی نین شهرلریندن بیری دیر. بو شهر دوغو آزربایجان ایالتی نده هابئله مرند بؤلگهسی نده یئرلشیب دیر. بو شهر 1383 اینجی ایلده كندن دن شهر چئوریلیب دیر. [1]
Mündəricat
جوغرافیایی موقئع[redaktə]
تازا بیناب شهری، مرند بولگهسینین مركزی بولومونده و مرند شهرینین گون چیخان یندا واقیع اولوبدور . بو شهر مرند شهر ایله 10 كیلومئتیر آراسی واردیر.هابئله بو شهر تبریز شهرینین قوزای دوغوسوندا یئلشیب و تبریزله 72 كیلومئتیر آراسی واردیر. بو شهر، شهرداری روتبه بندیلیغیندا نومره بیر روتبه سی واردیر. تازا بیناب شهری قوزای دان زنوز، گونئی دن صوفیان، گون چیخان دان ورزقان و گون باتان دان مرنده محدود اولور.[2] [3]
تازا بیناب ین آدی[redaktə]
تازا بیناب، شهره چئوریلمه دن اونجه "بیناب" آدی لا تانینیردی. آنجاق شهره چئوریله ندن سونرا "تازا بیناب" (بیناب جدید) آدلاندی.[2] [3]
تاریخ[redaktə]
بو شهرین چوخلو تاریخ سل سابیقه سی واردیر. نئجه كی بو شهرین آلادر آدلا اولان منطقه سینده اولان قبریستان لیغ لار بونو گورسدیر كی بو منطقه ضحاكین سربازلارینین اوتوراقیمیش . ولی بو منطقه طمعكار آداملارین الینن محفوظ قالمیییب و موجویزسیز قازینتیلارلا بو منطقیه آسیب ووروبدور.[2] [3]
ایقلیم[redaktə]
تازا بیناب داغیلیق منطقه ده یئرلشیب و بونا گوره ده هاواسی سویوق و موعتدیل دیر. یاز فصلینده گوزل و ماراغلی هاواسی اوچون، چوخلو قوناق لار قبول ائدیر.[2] [3]
آداملار[redaktə]
اهالی[redaktə]
1385 اینجی ایلین نوفوس سایی سیندا، بو شهرین 1236 عائیله ائو و 4430 نفر اهالی واری دیر. اونلارین 2095 نفری كیشی و 2335 نفری آروادیمیش.[4]
ایش[redaktə]
بو شهرین جماعتینین غالیب ایشی اكین چی لیك دیر، بونونلا برابر فرش توخویورلار . تازا بیناب آزربایجان منطقه سینده بیرجه منطقه دیر كی اوندا زعفران اكیلیر و بوشهرین زعفرانی چوخ مشهور و بیردانادیر . بونا گوره ده بو شهری زعفران شهری ده آدلاییب و بو شهردن هر یئره زعفرانی سوقت آپاراللار.[2] [3]
گورملی یئرلر[redaktə]
بیناب شهرینین چوخلو گورملی یئرلری واردیر. اونلارین یاب ان آدلیم لاری نین آدی بئله دی: 1-بینابین تورپاخ سدی 2-آلادر دره سی 3علی داشی 4-بینابین داغلاری 5-آذا قاپی و.....[2] [3]
بیلیم یوردلار[redaktə]
بیناب شهرینین بیلیم اماكینی چوخ ده ییرلر ولی عیبارتدیلر : 2دانا قیز مدرسه سی 2دانا اوغلان مدرسه سی 1 دانا دا پیام نور بیلیم یوردو 2 الی 3 دانا دا مهد كودك بو شهرده فعالیت ائله ییرلر. همیده بو شهرین كیتابخاناسیدا جورلانماغدادیر.[2] [3]
سیاست[redaktə]
تازا بیناب شهری، شهره چئوریلندن سونرا ایكی شهرداری اولوب: 1- میر ارشد مؤمنی 2- مهندیس حسین طهمزی (ایندیكی شهردار)
بو شهرین ایندیكی شورالاری نین آدلاری بئله دیر: 1- جواد آتشبار 2- حبیب پهلوانی 3- حسن هرمزدی 4- یحیی پورسعید 5- رضا سنبلی[2] [3]
قایناقلار[redaktə]
- ↑ مركز پژوهشهای مجلس شورای اسلامی- اصلاحات تقسیماتی در استان آدربایجانشرقی
- ↑ 2,0 2,1 2,2 2,3 2,4 2,5 2,6 2,7 بناب نیوز، شهر بناب جدید ( بناب مرند )
- ↑ 3,0 3,1 3,2 3,3 3,4 3,5 3,6 3,7 وبسایت شهر بناب جدید، بناب جدید در گذر تاریخ
- ↑ [1] ایرانین آمار مرکزی
Bu məqalənin azərbaycan dili əlifbasının latın qrafikası ilə qarşılığı vardır. Bax: Yeni Bunab


text:
پنجشنبه بیست و هفتم تیر 1392
ثابیت یازی
سه شنبه چهاردهم خرداد 1392
...!!؟؟
تبریز دیلکلر شهری
منیم سينيق سالخاقلاريم
يالان دوغرولاريم ،يانليش ياوالاريم
گؤرمهدیییم اؤیرهتمهنیم
گؤرمهدیییم ،یازمادیغیم یازیلاریم
منیم نیسگیلله دولو سئودام
آه آه
نه اولار دی
منیم ده ،معللیمیم اولار دی!
یازیلاریمین سهولرین توتاردی..........هردن بیر آغاج ووروب ......گوینهدیییم الیمی توتاردی!
اما
آنا دیلیمین یازماغینی ...!
شیرین یوخسا آجی ؛ بو منیم آنامین لای لای سسی دیر!
بو پست؛ تبریز دیلکلر شهرینین سون یازیسی دیر!
دونمسكده وارماساقدا، او يول بيزيم يولوموز!
شنبه بیست و هشتم اردیبهشت 1392
"آرتاسبلان" اردبیلین یئنی تیمی
"آرتاسبلان" اردبیلین یئنی تیمی
اردبیلین "آرتاسبلان" تیمینین باش مودورو،بو باشگاهین، فوتبالتیمینین ،دسته بیر یاریشمالارینا قاتیلماغیندان و حضورولاریندان خبر وئردی.
سادات شریف آرتیردی،آرتا سبلان تیمینین رسمی چالیشمالاری یاخین گونلرده باشلاناجاق. و بو تیمین ، آرم سیمگه و گئییملرینین رنگیندن پرده گؤتورولهجک."آرتا سبلان" باشگاهی، فوتبال ،والیبال و آغیرقالدیرما( وزنهبرداری) داللاریندا چالیشاجاق.
جمعه بیست و هفتم اردیبهشت 1392
خاوران،اؤلکهنین ان مودرن یئرلهشیم شهرجییی
خاوران،اؤلکهنین ان مودرن یئرلهشیم شهرجییی
خاورانشهرجییی،بیرمودرنیئرلشیم شهرجییی اولاراق، تبریزین دوغوسوندا تیکیلمک دؤنهسیندهدیر .خاوران شهرجییی قرار دی، تیکیلمکدن سونرا، اؤلکهنین ان مودرن یئرلهشیم شهر جییی آدلانا.
خاوران شهر جییی،1389 دا رسمی اولاراق تیکلمهیین استارت یئدی؛بو یئرلشیم شهر جییینه، 160 مین کیشی، نفوس ساییسی، گؤزلهنیب ،بو یئنی یئرلشیم شهرجییین، 810هکتار یئره صاحیبدیر، تبریز - تهران بؤیوک یولو، خاوران شهرجییین جیواریندان کئچیر.
خاوران،ایلنجه دینجلمه ایدمان مرکزی
بو مودرن ایلنجه دینجلمه ایدمان مرکزی،خاوران شهر جییین گیریش یولوندا، دمیر ایسکلت، دونهسینده دیر.
خاوران،ایلنجه دینجلمه ایدمان مرکزی، اوچ بولوم و8 بولوکدان تؤرهنیب:
1-مدنیت ائوی،اوچ بولوکدا:
-بولوکA:قرائت خانا و قوناق خانا، ایکی قات یاریم،آلت یاپی:1910مئتر موربع
-بولوکB:آمفی تئاتر،بیر قات، آلت یاپی:380 مئتر موربع
-بولوکC:ایکی قات یاریم ،کیتابخانا و تاسیسات
2- نئچه آماجلی ایدمان سالونو:
-بولوکD:فوتسال سالونو
-بولوکE:ایدارای سالونو
3-اوزمک حوضو و بادی بیلدینگ سالونو
- بولوکH:اوزمک حووضو
-بولوکG:بادی بیلدینگ سالونو+ تاسیسات
و...
پنجشنبه بیست و ششم اردیبهشت 1392
سوآلان ماغاراسی
سوآلان ماغاراسی(سهولان غاری)
سوآلانماغاراسی،آذربایجانین ان گؤزل ماغارالاریندان بیریسی اولاراق، سویوقبولاق(مهاباد) شهرینین، قوزئیدوغوسونون 43 کیلومئتیرلیگینده یئرلهشیب.
فرانسهلی، ژاک دمرگان؛ 100ایل اؤنجه، ایلک کز سوآلان ماغاراسینی، آراشدیردی و دیرلندیریلدی.
سوآلان ماغاراسی،آدیندان بللی اولدوغو کیمی، بیر سولو ماغارا دیر، بو ماغارا، بیر دورو سویا صاحیب دیر؛سویون، درینلیگی،بعضی یئرلرده 32 مئترده یئتیشیر!ماغارانین؛ ایچ ساحهسی،600مئتر موربعدیر.
چهارشنبه بیست و پنجم اردیبهشت 1392
اکسپریا ZR، سو کئچیرمهز موبایل!
اکسپریا ZR، سو کئچیرمهز موبایل!
سونی اکسپریا ZR، سو کئچیرمهز بیر موبایل اولاراق؛ 13مگاپیکسللی،کامئراسیلا، سو آلتیندا، یوخاری کئیفیتله شکیل و فیلم چکمک ایمکانی وار.سونی اکسپریا ضد آر؛1.5مئتیر، سو درینلییینده،30 دقیقهیه دک چالیشما یئتهنهیی وار دیر.
بو جیب تئلئفونو،4.6 اینجی، گورونتو صفحهیه و NFC اؤزللیگینه صاحیبدیر،بو عاقیللی موبایل، آندروید 4.1 ایشلهتیم سیستئمینه قوللانیب.
سونی شیرکتی، Opticontrast OLED تئکنولوژی سینه قولاندیغی اوچون؛ گورونتو صفحهسی،ایشیق آلتیندا داها یاخشی گؤرونور.
گئنل بیلگی:
CPU:4 core/ چکی :141 / گورونتوصفحه،HD / باتری:2300mah / حافیظه:32گیگ /دیچیتال زوم:X16 /
اکسپریا ZR،یای فصیلین، ایلک گونلرینده، بازارا عرضه اولوناجاق.
دیققت: بو یازی ایلک کز،چیپآنلایندا یایینلانیب.
چهارشنبه بیست و پنجم اردیبهشت 1392
کیتاب تانیتیمی،بهیل عزالیلاری
بیل عزالیلاری،غلامحسین ساعدینین، "عزاداران بیل" رومانین بیر سلیس و دوزگون چئورمه سیدیر، آدلیم "گاو "فیلیمینی بو رومانین اوزوندن چکیبلر.
یازار:غلامحسین ساعدی
چئویرن: نگار خیاوی
یایین ائوی:اختر
صفحهساییسی:275
دیل:آذربایجان تورکجهسی
قیمت:1900تومنیایینلاما تاریخی:1388
کیتابی آلماق اوچون کیلیک ائدین
سه شنبه بیست و چهارم اردیبهشت 1392
اوردیبهشتین 27 و28 ینده موزهلردن اوجرتسیز گؤروش ائدین!
اولوسلارآراسی موزه گونو وکولتورل میراثین هفتهسینه گؤره، اؤلکهده؛ اوردیبهشتین 27 و28 ینده؛تام موزهلر و کولتورل میراث سازمانینا باغلی اولان سرگیلر اوجرتسیز، اؤلکهداشلارین گوروشو اوچون آچیق اولاجاقلار.
دوشنبه بیست و سوم اردیبهشت 1392
باری،آذربایجانین آنتالیاسی!
باری گزینتی مجموعهسی،ایلنجه دینجلمه یئرلیشم مرکزی اولاراق؛اورموگؤلون ساحیلینده یئرلهشیب ؛ باری گزینتی مرکزی،سالماس - اورمو یولونون 40کیلومئتیرلیگینده؛ بیر خوش اقلیم بولگهده یئر آلیب.
دوشنبه بیست و سوم اردیبهشت 1392
کاریکاتور سرگیسی
اثر صاحیبلری:اینجه صنعت تبریز آزاد بیلیم یورودونون اؤیرنجیلری
یئر : آزاد بیلیم یوردونون، اینجه صنعت فاکولتهسی
چاغ:اوردیبهشتین 22-26
بو کاریکاتور سرگیسی،تبریزین کاریکاتور درنهیین امکداشلیغی ایله تبریزین آزاد بیلیم یوردوندا کئچیریلهجک.
قایناق: تبریز گشت
یکشنبه بیست و دوم اردیبهشت 1392
چینلی توریستلرین آیاغی ، اودلار یوردونا آچیلدی!
مرجیمک گؤزلولر، مشروطهچیلرشهرینه، گلدیلر.
دوغو آذربایجانین کولتورل، ال صنعتلری و توریزم سازمانینین مودورو دئدی:اوستانین،سیاحتی آژانسلاری ،ایلک چینی توریستلری، گزینتی تور قالیبندا،تبریزه گتیردیلر.
تراب محمدی آرتیردی، فلامینگو پرواز، توریست آژانسی،بو طرحین، آپاریجسی دیر.
شنبه بیست و یکم اردیبهشت 1392
اردبیلین 6مین کیشیلیک،اوستو اؤرتولو ایستادیومو
اردبیلین 6مین کیشیلیک،اوستو اؤرتولو ایستادیومو
پهلوانحسینرضازادهنین،6000کیشیلیک،اوستواؤرتولوایستادیومو،اردبیلین"رضوانشهر"شهرجییینده تیکیلیب.(کارشناسان، اوست کئچیدینه یئیتیشمهمیش)؛بو 6000کیشیلیک ایستادیوم،اؤلکهنین اؤزل وگؤزل اوستو اؤرتولو ایستادیوملاریندان بیریسیدیر.
جهان پهلوان حسین رضا زاده، ایستادیومونون، آراشدیرما ایشلری،78 نجی ایلده باشلاندی و 1380 دا تیکیلمک کولونگو یئره وورولدو، و سوندا، 86 نجی ایلده، مهندیس نیکزاد ، علی آبادی ، حسین رضا زاده وعلی دایی نین و...حضورلاری ایله آچیلیش اولدو.
6مین کیشیلیک ایستادیوم حاققیدا گئنل بیلگی:
-ایستادیوم توتونجو:6000
-مجموعهنین ساحهسی:12مین مئتر موربع
-سالون ساحهسی:8مین مئتر موربع
-مچتمع، 4 بؤلومدن تؤره نیب:ایکی نئچه آماجلی سالون+ رستوران و..
اردبیلین6000کیشیلیک ایستادیومو؛دونیانین ان مودرن تئکنولوژیسینه قوللاندیغی اوچون؛ اؤزونو، اؤلکهنین باشقا اؤست اورتولو ایستادیوملاریندان فرقلندیریب.


text:
پنجشنبه پانزدهم فروردین 1392
تبریزین، یاشیل چئوره سی
تبریزبلدیه سین ،پارک لار و یاشیل چئوره سازمانی؛91ینجی ایلده،5میلیون آغاج وبیتکی اکمک ایله،تبریزین یاشیل چئوره سین ،بیر یاخشی دوروما چاتدیریبلار. ؛5میلیون آغاج وبیتکینین اکیمی له؛تبریزین یاشیل چئوره سی؛نئچه لیک ونئجه لیک(کمی وکیفی) باخیمندان، کؤره سل استانداردلارا یاخینلاشیب.
89ینجی ایلده800مین آغاج و بیتکی ،تبریز شهرین، اوزه رینده اکیلمیش دیر؛90ده بو سایی،1800000آغاج وبیتکی یه یئتیشدی،یاشیل چئوره نین گلیشمه وآرتیرماسی 91ینجی ایلده 5000000آغاج وبیتکی یه یئتیشدی بو سانی(عدد) ؛تبریزین، یاشیل گله جه ییندن خبر وئریر.
یاشیل تبریز آماجین بویوندا،92ینجی ایلده،500هئکتار یاشیل چئوره نین اکیمیندن سؤز گئدیر.بئله لیک له تبریزین یاشیل چئوره، کیشی باشی سی(سرانه) 3/3 یوزده آرتاجاق.
91ینجی ایلین باشلانیشیندان؛ 70 پیلاندان آرتیق یاشیل چئوره، تبریز شهرینده تؤره نیب وقوللانماق دونه سینه گیریب؛اوجومله دن:
-"ائل باغی" ایلنجه دینجلمه پارکی(230 هئکتار)
-1/5هئکتارلیق باغ پارک "مرزداران" و"نیاوران "شهرجی یینده
-عاییله وی" اویون شهری"،عباس میرزا پارکیندا
-"بوستان قرآن" پارکی،9000(مئترموربع یاشیل چئوره )
-کسایی اوتوبانین ،یاشیل چئوره سینین گئنشلنمه سی
-قوندارما سو شلاله سی،ائل باغی پارکیندا
-و...


text:
اولدوز سایاراق گؤزله میشم هر گئجه یاری
گئج گلمه ده دیر یار، یئنه اولموش گئجه، یاری
گؤزلر آسیلی، یوخ نه قارالتی، نه ده بیر سس
باتمیش قولاغیم، گؤر نه دؤشورمکده دی داری
بیر قوش «آییغام!» سؤیلیه رک، گاهدان اییلده ر
گاهدان اونو دا یئل دئیه لای- لای هوش آپاری
یاتمیش هامی، بیر آللاه اویاقدیر، داها بیر من
مندن آشاغی کیمسه یوخ، اوندان دا یوخاری
قورخوم بودی یار گلمه یه، بیردن یاریلا صبح
باغریم یاریلار، صبحوم آچیلما، سنی تاری!
دان اولدوزو ایسته ر چیخا، گؤز یالواری چیخما
او چیخماسادا، اولدوزومون یوخدی چیخاری
گلمز، تانیرام بختیمی، ایندی آغارار صبح
قاش بئیله آغاردیقجا، داها باش دا آغاری
عشقین کی قراریندا وفا اولمایاجاقمیش
بیلمم کی طبیعت نیه قویموش بو قراری؟
سانکی خوروزون سون بانی، خنجردی سوخولدی
سینه مده اورک وارسا، کسیب قیردی داماری
ریشخندله قیرجاندی سحر، سؤیله دی: دورما
جان قورخوسی وار هر کیم اوتوزموش بو قوماری
اولدوم قره گون، آیریلالی او ساری تئلدن
بونجا قارا گونلردی ائدن رنگیمی ساری
گؤز یاشلاری هر یئردن آخارسا، منی توشلار
دریایه باخار، بللی دی، چایلارین آخاری
از بس منی یاپراق کیمی هجرانلا سارالدیب
باخسان اوزونه سانکی قیزیل گولدی، قیزاری
محراب شفقده ئوزومی سجده ده گؤردوم
قان ایچره غمیم یوخ، اوزوم اولسون سنه ساری
عشقی وار ایدی «شهریار»ین گوللی- چیچکلی
افسوس، قارا یل اسدی، خزان اولدی بهاری
شعر اوستاد شهریاردان


text:
آذاربایجانیمیزین تایسیز مثالسیز مدنییتی تاریخ بویی بوتون قونشو مدنیتلرینن چیین چینه دیرچه لیش تاپارکن.. مین ایلدن بری هر یوز ایل لیکده زامانین ایستکلرینه اویقون شعیریمیز بیلاق سویی کیمین آشیب داشیب اوز یولون تاپمیشدی.. اوجورکی سوزاوستاد لاریمیز بیلیللر تورک خالقی نین طبعینه یاشایشینا ودیل قانون قایدالارینا اویغون شعیر دیلیده هجایی اولموشدور.. 1150ایل بوندان قاباق ماناس شعیریاتینا ویاخود یازیلارینا باخساق اوردا داها آرتیق دیلیمیزین چیخارین و گوزلیگین گوره بیلیریک.. اما تاریخا بیزیم غزل یازان اوستاد شاعیرلریمیز اوز تورک دیلیمیزی بو کلاسیک ژانریدیدا قلمه آلمیشدیلار ..اسگی چاغلاردان اوزی بر ی گلدیجه هر یوز ایلیکده غزل شعیریمیزده آرتیق جان تاپیب قول بیداق آچا آچا شاه ختایی چوره سینده اوجا زیروه لره یوکسلمیشدی ..اینقلاب مشروطه دئدیگیمیز ینی فورما یاشایشا ایاق قویان خالقیمیزین چتین لیکلرین باخمیاراق قارانلیق گئجه میزین ایشیق دیره یی اولان میرزه موعجوز شبستری یاخود میرزه علی اکبر صابیرگوروروک کی ظولم و جهل و خر افی نن دویوشه رک ایاق اوسده دورموش میلتیمیزین و مدنیتیمیزین بایراق چیسی اولموشدولار ..آدلارین چکدیگیم بو اونودولماز سوز اوستادلاریمیز یارادیقلاری شعیر اسلوبو اونو گوستریر سارایلاردان مدحیه لردن قوتاران شعیردیلی خالقین دیلینه داها یوخون اولموشدی.. ایرلی گلدیگجه ماراغالی دده بالا کریمی لری گورورک کی ایجتماعی شعیریمیزدن یارارلانارکن اوزلری چین ینی بیر یول آیرمیشدلار.. ایجتماعیتده شعیرین دیلی او زامان داها کسکین اولور کی شاعیر سیخ اوز خالقیلا اوز اوزه گوز گوزه چیین چینه یاشاییر و یازیریارادیر.. بوگون کی گوندده آیدین دیر کی بوتون شاعیرلر خالقینان یاشاییرلار ..اما یارادیقلاری اثر خالقیمیز گونن گونه گئچیردیقی یاشام فورماسین یاخود چتین لیکرین اونلارین شعیرلرینده آز گورورک.. ساده دیلده دئسک بوگون یازان شاعیرلریمیزچوخ یازیب آزحرکت یارادا بیلیلر.. ارتباطات عصرینده سس قالدیرماق هله هله شاعیر نصیب اولماییر ..گئچن گونلرده کرج شهرینه یولوم دوشنده بیر قوجامان شیرین دیللی شاعیر صمد مرادی (صمد عمی) له یوخونان تانیش اولدوقوم آنلارد ا بیلدیم ..کی صمد عمی نین یاشام طرزی عین شعیری دئمکدیر.. نیا کی شاعیر یاشادیقی کیمین یارادماسا یازدیقی اثر خالقین اوره ینه یول تاپمابیلمییجک.. صمد عمی او شاعیرلردندیر کی قهوه خانا دئدیگیمیز مکاندا ایش یری آچمیش گونده خالقی نان اوز اوزه گوز گوزه پایلاشیر دانیشیر و یازیر یارادیر ..بو گنیش باخیشلی شاعیریمیزین ائوینده قوناق اولارکن اورک بوقچاسین منیم آچیب 30 ایلدن بری یازدیقی آلتون قیمتلی شعیر پارچالارین پایلاشاندا ائله بیلدیم بیر نفر منیم باغلی دوگونلریمی آچیردی ..نیا کی من فیکیرلشن لری صمد عمی یازمیشدی بو کیشی نین کوءرک شاعیر اولماقینا باخمییاراق بیر خالق قهرمانی کیمین یری گلنده شعیر دیلینی کسکین قیلنج کیمی ایتیلدیب بیر باشا ظولم کارین اوردوسونا سوخولارکن (ناکوندم) شعیرنده یازیر اوزی دئمیشکن تورکی دیلیمیزده یدی دنه کتابین مولفی یازیب یایدیقی اثرلرینده چوخ بئله ینی ینی سوزلری ایندی یه کیمین هیچ اووچی شاعیرین قلمینه توش گلمه دن تاپماق اولور صمد عمی میرزه موعجوزدن یاخود بویوک صابیردن یارارلاکن ماراغلی کریمی له سبک باخیمنان چوخ پایلاشماقی وار ..امابو یولدا گئده گئده اوزیده ینی یول تاپمیشدیر کی بو یول صمد مرادی نین یوخ بلکه ادبیاتمیزدا (صمد عمی)کیمین تانینان شاعیرین اوز یولو و اوز دیلی اوز سبکیدیر (طوفاندی مش غضنفر) آدلی کتابیندا دونه دونه بو ینی لیکلره راست گله بیلریک منیم الیمده اولان اوچ کتابی (ائلین شله سی )(طوفاندی مش غضنفر)(آغلامالی گولمه جه لر)دیرکی آغلامالی گولمه جه لرکتابی خالخالی غزلتی نین کدو مطبخ قلندری آدلی کیتابینا تای بیر اثردیر خالقیمیزین آجی آجی یاشادیقلاری گونلرینه شان بال قاتیب اولاری گولدوره گولدوره اوزونونده اونلاری نان درد شریکی اولدوقونی قلمه آلمیشدیر اولارا دیلدارلیق وئریب باش لارینا ال چکیب.. و اوز خالقینا آتالیق ائلییر ضیالی شاعیریمیزین ائوی اوره یی یازدیقی دانشدیقی آغلادیقی گولدوگی یاخود داوارانیش عین بیر رنگیده دیر آچیق قاپیسی دوره بر هونر اهلی نین اومود و چالا بیلدیگلری بیر قاپیدیر حورمتلی قادینی اوزون بیر آچیق قاپیلی شاعیرین حیات یولداشی سایاراق اوز خالقینا آنالیق ائلمک قارارینا گلمیشدی.. آخیر سوز بو کی شاعیر یازیب یارادیقی آثارینان گئدیر اولکه میزده بیراونودولماز ..........................
طوفاندی مش غضنفر کتابینان (ناکوندم) شعیری
رحم ائت بو یازیق میلتی آلاتما نا کوندم
خلق اللها جینسی بیره اون ساتما نا کوندم
آللاه دان اوتان بسدی فیریلاقچی یالانچی
مظلوملارا چوخ قاش گوزون اویناتما نا کوندم
اینترن ایله کامپیوتر واختی دی ایندی
بو میلتی بسدیر داها یوخلاتما نا کوندم
بیر عومردور آغلیر بو یازیق یوخسول آجینان
بی چاره لری بیر بئله آغلاتما نا کوندم
بوشلا بو حماقتلری چوخ بوش بئیین اولما
اون تون باریتی گویده فیریلاتما نا کوندم
سن سویلییسن حامی حق بشرم من
حق اولدی و پیرتلاشدی جهان یاتما نا کوندم
ساتماز وطنین اوزگییه بو میلتمیز باخ
ناحق توکولن قانلار قان قاتما ناکوندم
دای بسدی (صمد) یازماگینان شعیرینه سون قوی
گوزله داها چوخ فارسی قیریلاتما ناکوندم
ائلین شله سی کتابینان (باسمارلاسن) شعیری
هاردا گورسن آی بالا یاخجی یامان باسمارلا سن
هرنه تاپسان دونیادا یاخجی یامان باسمارلا سن
هر کسه چاتسا گوجون قینجیقلایب توت باس یره
فرقی یوخ اولسون قوجا یاکی جاوان باسمارلا سن
بیر قاریج قوی ساققالین هریرده تا گئجسین ایشین
سوخ حسابه گونده بیر بئش اون یالان باسمارلاسن
اول قدر آغلات بو خالقی دیغلاییب اولسون عوام
هاردا گورسن ساز قاوال زورنا چالان باسمارلاسن
تریاکی بنگی کراکی وئر جاونلار یوخلاسین
قویما قالسین بیر نفر سالیم جاوان باسمارلاسن
قیمتی چیخمیش بو گونلر ائششگین بئش یوز مینه
قانمایان ائششکلری مین قوی پالان باسمارلاسن
حاق دیین بیر کیمسه نی قویما دانیشسین بوغ اونو
یازسا کیم ائل دردینی وئرمه آمان باسمارلاسن
کددی بی چاره آجینان اولسه ده آل مالیات
انباریندا بیر اووج گورسن سامان باسمارلاسن
یوخسولون بی چاره نین هر هارداسا سیندیر بئلین
اونلاری قارپیز قوون سای ای قابان باسمارلاسن
سید ایله ماللایا باش آی دولاشما هیچ زامان
هامپا ایله فهله نی گورسن هاچان باسمارلاسن
قورخما جینسین قیمتین گوندن گونه قالدیر گویه
قالماسین تا کیمسه ده تاب و توان باسمارلاسن
سن دانا ائلییب حساب بو خالقی بور آختدا ائله
اولماسین بلکه داها های کوی سالان باسمارلاسن
جینقیری چیسخا کیمین سای مفسد فی الارض اونو
اولدوروب اوز حوکمونی ائیله روان باسمارلاسن
هرنه ائیلر سن سه قویما میلتین گولسون اوزی
ایسده ییرس دونیادا سالیم قالان باسمارلاسن ن
هانسی شاعیر گونده بئش اون دفعه یالتاقلانماسا
بو (صمد) تک دردلری ائدسه بیان باسمارلاسن
شاعیر تقی ایبراهیم خانی(ساده)موعلیم نن بیر شعیر
سنی گوردوم کونول قان اولدی گئتدی
نه قان بیر دفعه ویران اولدی گئتدی
قاشین اویناتما آی قاشلاری قاره
کی مندن غارت ایمان اولدو گئتدی
او کیپریک اوخلارین سن بس کی آتدین
بو غملی قلب شان شان اولدی گئدی
منه بیر گون قوناق گلسن گوررسن
بهار عومروم زمستان اولدی گئتدی
گلیب گور توتدوم عشق آتشیندن
کولوم همراه طوفان اولدی گئتدی
منیم کیم کونلومو سیندیرسا بیل کی
ایشیندن سونرا پشمان اولدی گئتدی
نه چوخ ظلمت گئجه آیدین گون اولموش
شب یلدا اوباشدان اولدی گئتدی
بیزیم له کیم ریا ایله یاناشدی
سورا شرمنده وجدان اولدی گئتدی
یالان دونیا یالان دونیا دیینلر
یالان دونیایه قوربان اولدی گئتدی


text:
دیز اوستو بیلگیسایارلار، کئچدییمیز بیر نئچه ایلده اینانیلمازگئلیشیبلر. داها گوجلو پروسئسسورلارلا، داها یوکسک پئرفورمانس سوییهلرینه چاتدیلار. گئدهرک گوجلنهن و چئیردک ( هسته) سایی آرتان پروسئسسورلارین یانیندا، داها گوجلو ائکران کارتلارینا و داها بؤیوک ائکرانلارا صاحب اولماغا باشلادیلار. بوتون بو اینکیشافین البته منفی بیر تأثیری ده وار: ایستیلیک. ایندیکی واختدا، دیز اوستو بیلگیسایارلارین اوزلشدیی ان بؤیوک تهلوکه حدیندن آرتیق ایستیلشمه. بو ... دوامی نی اوخو »
قونون آرشیوی: سئچیلمیش یازیلارفید آبونه لیگی<
تورک آراباسی آتیلا
قازاقیستان بؤیوک هون امپراتورلوغونون افسانه لیدئری آتیلانین آدینا اؤزل بیر اتومبیل بازارا وئردی تورک یاپیمی ایلک آرابا “آتیلا” سری اورهدیمه حاضر. باغیمسیزلیغینی ۶ دسامبر ۱۹۹۱ده قازانان و ۱۷ میلیون اهالیسی اولان قازاقیستان آرابا اورهتدی! قازاقیستان بؤیوک هون امپراتورلوغونون افسانه لیدئری آتیلانین آدینا اؤزل بیر اتومبیل بازارا وئردی. تامامیله تورک روحو ایله حاضیرلاندیغی ایفاده اولونان آتیلا آدلی اتومبیل، بؤیوک امپراتور آتیلانین ... دوامی نی اوخو »
فیسبووک و تویترده اؤز کاریکاتورونوزو اولوشدورون!
فیسبووک و تویتر ایستیفادچیلرینده بیتستریپس ماراغی باشلادی ایستیفادچیلرین اؤز کاریکاتورلارینی یاراتمالارینا ایمکان وئرن بیتستریپس اصلینده ساده بیر تلفن اویقولاماسی . آندروید و آی.او.اس پلاتفورملاریندا ایستیفادچیلره پولسوز اولاراق سونولان اویقولاما ایله ایستیفادچیلر سانال پروفیل فوتوگرافی اولوشدورابیلیرلر. اؤرنگین ایستیفادچی کاریکاتورلارینین ساچ رنگینی، ساچ ایستیلینی، گؤز رنگینی، دری رنگینی، چنه قورولوشونو و بونون کیمی بیر چوخ آیرینتینی تعیین ائدهبیلیر. بو دا ایستیفادچیلرین اؤز ... دوامی نی اوخو »
اینستاگرما یئنی خصوصیتلر گلیر
فوتوشکیل و قیسا ویدئو پایلاشما تطبیقینه خصوصی مساژلاشما خصوصیتینین اکلنهجگی، ایستیفادهچیلرین قارشیلیقلی و یا قروپ اولاراق مساژلاشابیلهجگی ادعا ائدیلیر گؤرسل ایرتیباط قورماسی اینستاگرما یئنی خصوصیتلر گلیر. ادعالارا گؤره، اینستاگرمین بیر سونراکی سالدیرینی مساژلاشما اولاجاق. شیرکته یاخین قایناقلارین وئردیگی معلوماتا گؤره، فوتوشکیل و قیسا ویدئو پایلاشما تطبیقینه خصوصی مساژلاشما خصوصیتینین اکلنهجگی، ایستیفادهچیلرین قارشیلیقلی و یا قروپ اولاراق مساژلاشابیلهجگی ادعا ائدیلیر. هله ... دوامی نی اوخو »
اوبونتو – یازیلماسی و دیسک سئچیمی
لینوکس اوبونتو -نو بیلگیسایارا یازارکهن دیسک سئچیمینی نئجه ائتمهلییک؟ بو یئنی باشلایانلارین و آرتیق لایو اوبونتودنو (Live Ubuntu) اؤیرشیب دائمی اوبونتو قوللانیشینا باشلاماق ایستهیهنلرین ان چوخ وئردیکلری سوالدیر. اوبونتو-نون بیلگیسایارا قورولماسیندا دیسک سئچیمی حیسهسینده عادتهن ۳ سئچیم اولور. ائله ان چوخ سهو ده بوردا اولور. بو مقاله هر اوچو و اوزهلیکله ده سون سئچیم اولان -something else- حاقیندا اولاجاق. مقاله اوبونتونون ... دوامی نی اوخو »
سیته تانیتیمی | کرنر ، آذرآنلاین آختاریجی سی، لینک بیر
سیته تانیتیمی: کرنر،سرخاب قزئتینین ایدمان یارپاقلاری سیته ایزلیمی: کرنر Corneronline.ir سیته قونوسو: ایدمان سیته یازیلیشی: فارسجا – تورکجه (عرب الیفباسی) سیته حاققیندا: سرخاب قزئتینین ۵ ایل یایین عمرو عرضینده ایدمان یارپاقلاری بوتون قزئتلر کیمی یایلسادا ۱۳۹۱ .جی ایلدن بری ایدمان یارپاقلاری “کرنر” آدیلا اؤزهل اولارق قزئتله بیرگه یاییلیر. سرخاب قزئتینین یاینلانان “کرنر” اؤزهل سایسینینین سینه سی اولان کرنر.آی آر دا آذرلابجان حاققیندا یازیلار، ... دوامی نی اوخو »
آندروید جئب تئلئفونلار اوچون Tiraxtor اویغولاماسی (یئنی وئرژن)
آندروید جئب تئلئفونلاری اوچون حاضیرلانان Tiraxtor اویغولاماسینین یئنی وئرژنی یایلدی بو اویغولامایا بیر سیرا یئنی ایمکانلار ایضافهلنیبدیر او جوملهدن : - بوتون اوینجولارین آدلاری و شکیللری - فنی کادرین آدلاری و شکیللری - جانلی اولاراق اویونلارین سونوجو - ایران لیگینین جدولی - اویونلارین بیلطلرینین اینترنتدن ساتیشی - کئچمیشدکی اویونلارین سونوجو - تیراختور تاخیمینین قدیم شکیللری دوامی نی اوخو »
دؤرد بولود فایل ساخلاما خیدمتینین قارشیلاشدیرماسی
فایللاری داشیما و اونلاری گوونلی بیر یئره ساخلاماق هامیمیز اوچون پروبلئم دیر، گونو گوندن داها چوخ ظرفیت و داها یوکسک سرعتله اینکیشاف ائدیلن USB فلش لری ، فایلاریمیزی و معلوماتلاریمیزی یاخشی ساخلاییب و ترانسفئر ائدیر، آمما فلشینیزی یادینیزدان چیخاریب و بیر یئرده بوراخدیغینیزدا و یا اونون خاراب اولماسیندا نه ائده بیلرسیز؟ بو دورومدا بیر بولود فایل ساخلاما خیدمتی، سیزه چوخ ... دوامی نی اوخو »
داونلود ائتمهدن آپلود ائدین!
سیزی “اؤنجه داونلود، سونرا آپلود” دردیندن قورتاراجاق اولان بو سایتا موطلق نظر سالین! اگر Dropbox، Skydrive ، Google Drive کیمی حسابینیزا بیر فایلی یوکلهمک ایستییرسینیزسه، فایللاری اول اؤز بیلگی سایارینیزا ائندیریب، سونرا ایستیفاده ائتدیینیز بولود حسابی آچیب، اورایا آپلود ائتمهنیز لازیمدیر. Save Web Files آدلی خیدمت بو ائندیر/ یوکله قیسیمیندن سیزی قورتاریر. داونلود ائدجیینیز فایلین اورلینی یازین و قوللاندیغینیز سئرویسی سئچین، خصوصیله ... دوامی نی اوخو »
USB یادداشینین اوچون ۱۰ وازگئچیلمز آراج!
USB یادداشینیزدا موطلق اولماسی لازیم اولان، ۱۰ پراکتیک و پولسوز آراج … قیمتلری اولدوقجا دوشهن USB یادداشلارا صاحب اولماق آرتیق چوخ آسان. بئله کی چوخوموزون بیردن چوخ USB یادداش چوبوغو وار. USB یادداشینیزی دوغرو آراجلارلا تجهیز ائتدیینیزده کمکینیزه یئتیشهجک بیر ایسوئچره بیچاقی حالینا گتیربیلیر و یا اونو موسیقی و ویدئولارینیزلا دولدوروب کولئکسیونونوزو یانینیزدا داشییا بیلرسینیز. بو یازیمیزدا ایسه بوشدا قالان ... دوامی نی اوخو »


text:
چینده بیر انستیتونون ۱۰۰ مئگاپیکسللیک کامئرا گلیشدیردیگی بیلدیریلدی. چین بیلیملر آکادمیسیندن وئریلن آچیقلامادا، اوپتیک و الکترون انستیتوسوندا گلیشدیریلن کامئرانین، اؤلکهدکی ان یوکسک پیکسله صاحب کامئرا اولدوغو قید ائدیلدی. آی.او.ای۳-کانبان آدلی کامئرانین، کیچیک و یونگول اولدوغو ایفاده ائدیلدی. کامئرانین ان گئنیش قیسمینین ۱۹،۳ سانتیمتر اولدوغو، جیهازین ۲۰- دن ۵۵ درجه ایستیلییه قدر ایستیفاده ائدیلهبیلهجگی قید ائدیلدی. آیریجا خریطهلمه، شهر پلانلاماسی، فاجعه ... دوامی نی اوخو »
ائتیکت آرشیوی: چین
مصنوعی اورک ۶۲ گوندور آتیر
یئنی صنعی اورک، داها اؤنجهکیلره گؤره داها یونگول، داها کیچیک و داها گوونلی چینده یئنی یاپای اورک یاپیلدی. یئنی صنعی اورک، داها اؤنجهکیلره گؤره داها یونگول، داها کیچیک و داها گوونلی. چینلی آراشدیرماچیلار گلیشدیردیکلری صنعی اوریی بیر قوچدا سینادی. ۶۲ گوندور صنعی اورکله یاشایان قوچون ساغلیق وضعیتی یاخشی دیر. داها اؤنجه ده بنزر سیناقلار ائدن چینلی آراشدیرماچیلار اوچون، ۶۲ گون ... دوامی نی اوخو »


text:
آت ساخلاماقلا باغلی فولکلور ماتریالاری توپلاماق اوچون سورولان اؤرنک سورولار.
(فولکلورون هر قونوسونا گؤره بو کیمی سورولار خاضیرلاییب، بیلنرلردن سوروشماق اولار.)
1-
آت نئچه ایل عؤمر
ائدیر؟
2-
بو مدتده هانسی
زامانینا قوجا دئییلیر؟
3-
نئچه یاشدا بالا
دوغار؟
4-
بوغازلیق دؤرو
نئچه آی چکیر؟
5-
جوتلشمک ایستهیینی
نئجه بیلدیریر؟
6-
جوتلشمک ایستهدییی
حالینا نه دئییلیر؟
7-
هر دؤنه دوغاندا
نئچه بالا دوغار؟
8-
بالا نه مودت سوت
امر؟
9-
ایلک یئمهیه
باشلایاندا هانسی یئملر یئیر؟
10- آتین بالاسی اولاندان بؤیویوب آت اولوب قوجالانا کیمی نه
آدلار آلیر؟
11- آتین اصیل یئمی نهدیر؟
12- اصیل یئمیندن باشقا هانسی یئملر وئریلیر؟
13- بو یئملر اصیل یئمه نسبت آتدا نه تأثیر قویور؟
14- گونده نئچه دؤنه یئم وئریلر؟
15- نئچه واختدان بیر سو ایچیر؟
16- آتین ساخلاندیغی یئرین مخصوص آدی وارمی؟
17- آتین سوتوندن، اتیندن، دریسیندن، یئلکهسیندن و ... استفاده
اولونور یا اولونارمیش؟
18- تورکه داوا اوچون آتدان بیر استفاده اولوناردی؟
19- آتا گؤز دیمهسین یا باشقا بیر ضرر گلمهسین اونون اوزریندن
نهسه آسارلار؟
20- آتین یئلکهسینی و قویروغونو وورارلارمی؟
21- آتین یئلکهسینین یا قویروغونون وورولماسینین یا کسیلمهسینین
بیر معناسی وارمی؟ْ
22- هارالار و هانسی آب-هاوا آت اوچون یاخشیدیر؟
23- آتی ایستی یا سویوقدان قورماق لازیمدیرسا نه ایشلر گؤررلر؟
24- آتین یاشینی نئجه بیلمک اولور؟
25- نئچه نوع آت واریمیزدیر، آدلاری نهدیر؟
26- آتین رنگلری نهلردیر؟
27- آتین اعضالارینین آدی نهلردیر؟
28- هانسی رنگی چوخ سئویلیر؟ نییه؟
29- آتین ساخلاندیغی قاپییا و ییهسینه مناسبتی نئجه اولور؟
30- آیری قاپی و اؤزگه آداما قالدیغی یئرله بیر فرق قویورمو؟
31- آت اؤز همنوعینی (ارکک یا دیشی) گؤرنده نهلر ائدیر، نه
حرکتلر گؤستریر؟
32- آت اونو اینجیدن آدام یا حیوانلار ایله نئجه رفتار ائدیر؟
33- آتین ناخوشلوقلاری نهلردیر؟
34- بو ناخوشلوقلار نئجه درمان اولور؟
35- بو حیوانی هانسی اذیتجیل حیوانلار، بؤجکلر و یا انگللر
تهلوکهیه سالیر و یا اینجیدیر؟
36- آتین دوشمنی وارمی؟
37- آتین روحی خصوصیتلری نهلردیر؟
38- هانسی آت مینیک اوچون یاخشی و اویغوندور؟
39- مینیک آتینین انواعسی وارمی؟
40- یاخشی بیلدییین آتین خصوصیتلری نهلردیر؟
41- یوک آتینین خصوصیتلری نهلردیر؟
42- آت بیر گونده نه قدر یول گئدهبیلر؟
43- اوزاق یول گئدنده نه مسافه یا نه مودتدن بیر دایانماق و
استراحت و یئم-سو لازیم اولور؟
44- آت نئچه یاشیندا مینیک یا یوک اوچون استفاده اولونار؟
45- آتی تمیز ساخلاماق اوچون نهلر ائتمک لازیمدیر؟
46- آتین گوج و قودرتینه گؤره نه دئیهبیلرسن؟
47- بیریم طرفلرده آتا آد قویارلارمی؟
48- آتین دوشر-دوشمزی اولورمو؟
49- قدیملردن آتا گؤره نه بیلیرسن؟
50- آت حاققیندا آتالاریمیز نه دئییبلر؟
51- آت اینسانی خطردن قورتارماغا گؤره باشا گلدی، حکایه یا
ناغیل وارمی؟
52- قدیمکیلردن بوینوزلو، قانادلی و یا عجایب گؤرکمی اولان آتا
گؤره نهسه ائشیدمیسن؟
53- آتا نه اوچون نال وورولور؟
54- نال نه زاماندان وورولور؟
55- نالی نه اوچون بعضاً حیوانلارین آلنیندان آسیرلار؟
56- نالی نه آوچون بوزباشا آتارمیشلار؟
57- نالین بو کیمی آیری بیر استفادهسی وارمی؟
58- آتی مینمک اوچون باشینا وورولان و بئلینه قویولانین آدی و
اونون اجزالارینین آدلاری نهلردیر؟
59- اونلارین جینسی نهدن اولور؟
60- آتا گؤره سورمادیغیم نه قالدیسا، او حاقدا بیلدییینیزی دئیین.